8 июль, 2019, 16:30\nТеглар:Суперлига | ЎзПФЛ | ЎФА | Умид Аҳмаджонов | Андижон | Сурхон | Динамо Самарқанд | Бунёдкор | Вадим Абрамов | АГМК | Миржалол Қосимов | Зафар Полвонов | Навбаҳор\nСуперлига биринчи давранинг эсда қоларли ҳолатлари\nМана, Суперлига-2019да биринчи давра баҳслари якунланди. Иккинчи давра бошлангунча жамоалар нафас ростлаб олишлари, таркибларини ўзгартиришлари ҳамда янги куч ва шижоат билан мусобақани давом эттириш учун муносиб тайёргарлик кўришлари мумкин. Мураббий ва мутахассислар, футболчи ва мухлислар ортда қолган даврга разм солиб, эътиборни тортган воқеаларни муҳокама қилишмоқда. Биз ҳам ўз муносабатимизни билдириб ўтмоқчимиз.\nЧетга суриб қўйилган регламент\nМавсум бошланишидан аввал клублар тайёргарлик кўришди. Лекин жамоалар чемпионат қачон бошланиши, кимлар иштирок этиши, 1-турни қаерда ва қайси рақибга қарши ўтказишни билишмасди. Чунки Суперлига-2019да нечта иштирокчи бўлиши қуръа ташлаш маросими бошланишига бир неча соат қолгандагина маълум қилинди (Бизда шунақаси ҳам бўлади!). Қизиқ, а?! Исталган мамлакатни олинг, хоҳ у Осиёда бўлсин, хоҳ Европада, фарқи йўқ. Ҳамма жойда жамоалар сони ҳамда тақвим камида бир ой аввал маълум бўлади. Мураббийлар шунга қараб режа тузишади ва шогирдларини тайёрлашади. “Навбаҳор” клубининг собиқ устози Андрей Канчельскис айнан шу сабаб ўз эътирозларини билдирди. Бошқалар акс-садо беришмади. Чунки ортиқча гапиришса, ПФЛ билан ораларига совуқчилик тушиши мумкинлигини билишади.\nКлублар сонини оширмаймиз деган ЎФАнинг собиқ биринчи вице-президенти Умид Аҳмаджонов қуръа ташлаш маросими пайтида кўпчиликка сюрприз тақдим этди. Нима эмиш: “ҳомийлар клубларга пул тикаётган, футбол ривожига ҳисса қўшар экан, биз нима учун йўқ дейишимиз керак. Ҳоким шахсан ўзи жамоани кўтармоқчи, биз уларга тўсқинлик қилмаймиз”. Қизиқ, футбол принциплари қаерда қолди? Агар яна кимдир пулим бор, менга бу жамоани элитага чиқариб беринг деса, у ҳам қўшилармиди? Хуллас, биз бу ҳақда аввал кўп ёздик. Лекин ЎФАнинг аввалги раҳбарлари хоҳлаганларини қилишди. Натижа-чи?..\n“Андижон” Про-лига ғолиби сифатида элитага чиқди. “Динамо” ва “Сурхон” Суперлигага қўшиб қўйилди. Ўзи курашиб чиққан андижонликлар турнир жадвалининг қуйидан жой олган. Йўқ жойдан пайдо бўлиб қолганлар эса кучли учликка кириш учун даъвогар. Очиғи, “Сурхон” мавсум бошланишидан олдин таркибни сезиларли даражада кучайтириб, Суперлигага тайёр эди. Аммо “Динамо” кимлар билан иштирок этиши барчани ўйлантираётганди. Чунки таркибда машҳур номлар йўқ эди. Самарқандликлар чемпионатда қатнашишлари маълум қилинганидан кейин зудлик билан янгилар жалб этилди. Бироқ биринчи даврани жамоа 7-ўринда якунлашини Даврон Файзиевнинг ўзи ҳам кутмаганлиги аниқ. “Динамо” қисқа вақт ичида тузилган, асосан маҳаллий ўйинчилар билан кутилмаган натижалар қайд этди. Ўз уйида “Насаф” ва “Навбаҳор”дан очко олди. “Локомотив”ни эса мағлубиятга учратди. Бироқ сафарда...\n“Сурхон”да ҳам вазият деярли шундай. Аввалига термизликларнинг натижалари тасодифдек кўринди. Лекин кейинчалик жамоа мухлисларини ғалабаларга ўргатди. “Сурхон”нинг уйида хатто “Пахтакор” гол уролмади. Термизда меҳмонлар ғалаба қозонмади. Лекин “Сурхон”нинг ўзиям меҳмонда йирик мағлубиятларга учради.\nМавсум аввалида “Пахтакор” ўз таркибини яхшигина кучайтирди. Ўз сафига маҳоратли футболчиларни қўшиб олди. Энг асосийси, рақобатчиларини кучсизлантирди. Футболда ёзилмаган қоида бор: “агар сен чемпион бўлишни истасанг, рақобатчиларингни кучсизлантир”. Арвеладзе айнан шу нақлга амал қилди. Ўзи икки мавсум ҳаракат қилиб кўрди. Легионерлар олиб келди, ўхшамади. Бу йил эса амалдаги чемпионнинг асосий футболчиларини “тортиб” олди. Марат Бикмаев ва Садриддин Абдуллаев шулар жумласидан. “Насаф” ёппасига Тошкентга “кўчирилди”. “Бунёдкор”ни тарк этаётганлар бошқаларга ўтиб кетмасин деб таркибда жой бўлмаса ҳам ўзиники қилиб олинди. Акрамжон Комилов ва Сардор Собирхўжаев ҳозир захирада ўз навбатларини кутиб ўтиришибди. Ваҳоланки, Комилов терма жамоага номзод, Собирхўжаев эса Миржалол Қосимов пайтида қайта “уйғонган”ди.\n“Пахтакор”ни тушунса бўлади. Пули бор жамоа истаган футболчисини сотиб олади. Аммо жамоа бу таркиб билан халқаро майдонда ҳам ўзини кўрсатса айни муддао бўларди. “Шерлар” ОЧЛда гуруҳдан чиқа олишмади. Демак, мураббийга ҳам кўп нарса боғлиқ экан!\nТақвим ўзгартириш бўйича ПФЛга тенг келадиган йўқ. Бу ташкилотнинг аввалги раҳбарлари ўйинлар санаси ва вақтини кўчиравериб, тақвимни бўялмаган жойини қолдиришмади. Бошқа бирор мамлакат футболининг тақвими бу даражада кўп ўзгармаса керак. Нари борса 2-3 тур ўзгарган. Бизда эса ҳар бир турда шунча ўзгариш. Хорижда мусобақа ташкилотчилари тақвим тузаётганда мухлисларнинг транспортда келиб-кетиш вақтларини ҳам инобатга олишади. Бизда клубларнинг ОЧЛ ва терма жамоанинг расмий ҳамда ўртоқлик ўйинлари эътиборга олинганда ҳам саноғи йўқ ўзгаришлар кузатилади. Очиғи, нега ундайлигини ўйлаб ўйимизга ета олмадик.\nҚосимов бошчилигидаги АГМК\nАГМК ҳозир моддий томондан муаммолари йўқ кам сонли жамоалар сирасига киради. Клуб ўтган йили Ўзбекистон Кубогини қўлга киритганидан сўнг раҳбарлар таркибни кучайтириш ва тажрибали мураббийни олиб келиш ҳақида ўйлаб қолишди. Бахтиёр Ашурматов клуб тарихидаги биринчи титулни қўлга киритса ҳам унинг ўрнига Миржалол Қосимовни тайинлашди. Қосимов “Бунёдкор”да ўзи билан ишлаган мураббийлар штаби ва кўплаб футболчиларни Олмалиққа чорлади. Кўпчилик АГМК бу юриш билан Суперлигада рақобатбардош жамоага айланишини тахмин қилганди. Аммо ҳозирча ундай бўлмади.\nОлмалиқликлар ОЧЛ ўтиш ўйинларидан гуруҳ босқичига чиқа олишмади. Суперлигада ҳам яхши мавсум ўтказишмаяпти. Охирги турларда жамғарилган очколар эвазига АГМК 10-ўринга кўтарилди. Унгача эса клуб ҳавфли ҳудудда юрганди. Водий жамоаларидан олинган қимматли очколар Миржалол Қосимовга танаффус олдидан бироз “тасалли” берди.\nВадим Абрамовнинг ёшлари\nМавсум давомида энг кўп тилга олинган жумлалардан бири бу – Абрамовнинг ёшларидир. Ушбу мутахассис қўл остидаги футболчилар ўзларини кўрсатишмоқда. Аксарият беллашувларда тажрибали жамоаларга ҳақиқий бош оғриғи бўлишди, айримларида зафар қучишди. “Пахтакор” майдонида мезбонлар билан тенгма-тенг ўйнаган “қалдирғочлар” аламли тарзда мағлубиятга учрашди. Жамоанинг собиқ устози ва футболчилари (АГМК) тўқнашувида эса сафардан 3 очко билан қайтишни уддалашди. Асосий рақобатчиларидан бири ҳисобланган “Навбаҳор”ни Фарғонада таслим этишди. Бу беллашувларда иштиёқ тажриба ва маҳоратдан устун келганини кўрдик. Тўғри, чемпионатимизда ёшлар билан Рўзиқул Бердиев ҳам ишламоқда. Бироқ Бердиев анчадан бери шу йўсинда меҳнат қилмоқда ва у бунга ўрганиб қолди. Абрамов эса “Бунёдкор”да тўсатдан пайдо бўлди ва қўл остида бор саноқли тажрибали ўйинчилар ва академия тарбияланувчиларидан яхши жамоа тузиши керак эди. Мутахассис буни уддаламоқда. Пойтахтликлар молиявий инқирозларга қарамай яхши натижалар қайд этишмоқда.\nБир ўйинчи 5 та гол урганда\nИлк турда ўз майдонида “Бухоро” билан дуранг қайд этган АГМК кейинги баҳсда сафарда “Қизилқум”дан енгилди. Олмалиқдаги иккинчи беллашувда жамоа “Қўқон-1912”ни 7:1 ҳисобида тор-мор келтирди. Эътиборлиси, мезбонларнинг бешта голига Зафар Полвонов муаллифлик қилди. Бу орқали Зафар тўпурарлар рўйхатига кирди. Ҳужумчи шу куни ўзининг энг яхши ўйинини кўрсатди. Шундан сўнг Полвонов анча вақт “йўқ” бўлиб кетди. Ҳозирга келиб Суперлигада унинг ҳисобида 8 та гол бор.\nҲар йили кўплаб стадионларимизда таъмирлаш ишлари олиб борилиши ва кейинчалик катта байрам қилиб, очилиш ўйинлари ўтказилишига ўрганиб қолдик. Буни қарангки, стадионлар мавсум стартига тайёр бўлмаса ҳам клублар чемпионатда иштирок этишмоқда. Аввалроқ эса ўйингоҳи талаб даражасида эмас деган баҳона билан “Машъал” Суперлигага қўйилмаганди. Энди эса жамоалар ареналарини тўғрилаб олишгунча кутишга тўғри келди.\n“Андижон” 5-турдагина “Соғлом авлод”да тўп тепди. “Навбаҳор” Наманганда илк учрашувини 7-турда ўтказди. Қўқонда эса 11-турда “очилиш ўйини” бўлиб ўтди. Муборакликларга ҳам шунча вақт берилса бўларди-ку!\nАфсуски, битта яхши жамоани йўқотдик. Академияси терма жамоаларимизга футболчилар етказиб беришда фаоллик кўрсатаётган “Машъал”ни бой бердик. Энди бу жамоага эътибор аввалгидек эмас. Клуб аҳволи йилдан-йилга ёмонлашиб бормоқда. Кимларнингдир қарори футболимизга қимматга тушгани бор гап.\nМураббийлар – энг оғриқли нуқтамиз. Бизда тренерлар узоқ вақт битта жамоада ишлаши қийин. Охирги пайтларда фақат Рўзиқул Бердиев “Насаф”да анчадан бери фаолият юритмоқда. Аммо қолганлар-чи? “Қизилқум”ни ўзиники қилиб олган Ҳамиджон Актамов кетаман деганидан сўнг ҳам у курсисини бўшатмайди. Бошқалар эса мураббийларни алмаштиравериб, чарчамаяпти. Ўтган йил билан таққослаганда, фақатгина 5 жамоада мураббий ўзгармади. Қолганлар ҳали ҳам алмаштиришда давом этмоқда. Бу борада “Сурхон”га тенг келадигани йўқ. Термизликлар жорий йилнинг ўзида бир нечта тренерни “синовдан ўтказиш”ди. Жамоа мавсумга тайёргарликни Илҳом Мўминжонов қўл остида бошлади. Бироқ Мўминжоновнинг четлатилиши туфайли “Сурхон”ни Анваржон Солиев бошқариши маълум қилинди. Орадан ҳеч қанча вақт ўтмай “рул”ни Андрей Микляев эгаллади. Аммо учинчи ўринда бораётган пайтда клубда яна мураббий алмашди. Бу гал Бахтиёр Ашурматов “Сурхон” клуби устозига айланди. Айтишларича, тренерлар штабида тажрибали Тачмурод Агамуродов пайдо бўлибди. Демак, тез орада термизликлар “карвон”ини янги сорбон бошқарса ҳам ҳеч ким ажабланмаса керак...\nҲуллас, Суперлига-2019 биринчи даврасининг ўзидаёқ, 7 клубда мураббийлар ўзгарди. Бу клуб раҳбарларининг мураббийларга ишончсизлигиданми ёки тренерларнинг савияси пастлигидан? Ҳар ким ўзи ҳулоса чиқаргани маъқул.\nИя поккер киворибману????????????\nУзбекистон чемпионати шаффоф булишига 2 та шанба бир келиши керак, унгача хаммаси пойтахт учун.\nUtkan yilki sudiyalar qanday sahnaga chiqishgani haqiga ham yozinglada yoshlarimizni oyogiga bolta urgan aslida PFL shu haqiga ham. yozingla. ahir utkan yil. Sudiyala katta sahnaga chiqdiki.\nБекзоджон эски рахбарларни хатоларини бирма-бир ёдимизга солиб утибсиз рахмат. Лекин буни уша пайтда, уз вактида ёзганингизда эди янада фойдалирок буларди.\nХозир янги рахбар янги давр бошланди, лекин галати-галати, тушунарсиз ишлар хамон давом этмокда, нахотки эшитмаётган ёки курмаётган булсангиз, ёки бу хакида яна рахбар алмашса ёзасизми унда яна кеч булади.\nКеч булмасдан кулга калам олинг, ШОШИЛИНГ.\nYo'qolsin futbolimizdagi KORRUPSIYA.\nХайдалган мутахассислар, уларни ўрнига келган палончиларни жиянлари, ўғиллари, қуруқ мамансираган пулдорлар, таниш билишчилик ва футболга ажратилган маблағларни талон-тарожлари,ўғирликлар ўрганилиб чора курилмагунича футболимиз ботқоқга чўкиб тугайди.\nСенлар чарчамадинг сурхоникига осилиб эркак булсаларингчи бировни оркасидан гапирмай сенга нима огирлиги тушяпди сурхони нечта мураббий бошкариши пули йук пайт элитадан тушириб юборгандиларинг энди пули бор элитага кайтди кандини урсин куп лата чайналманглар мухбирлар\nHaqiqatni yozibsiz Bekzod. Shunaqa maqolalar ko'payaversin. Anu savdogar Babayan haqida ham yozing. Borib pistasini sotsin, nima qiladi tushunmagan ishga muylovini tiqib\nОлдинги рахбариятнинг футболда амалга оширган ислохоти хали анчагина футболимиз зарарига ишлашни давом этади.


Равшанжон Хўжанов: Ўзбекистонда электр энергиянинг қарийб 30 фоизи исроф бўлмоқда - UzAnalytics\nUzAnalytics.com “Буюк келажак” экспертлар кенгаши аъзолари билан суҳбатларни эътиборингизга ҳавола қилишда давом этади. Германиянинг Карлсруэ техника институти лойиҳа раҳбари Равшанжон Хўжанов қайта тикланувчи, муқобил энергия манбаларидан фойдаланиш борасида изланишлар олиб бормоқда.\nРавшанжон, бу галги форумда қандай мавзуда иштирок этдингиз?\n– Мен “Ўзбекистон 2035” форумининг “Саноат” бўлимида, “Қайта тикланувчан энергия манбалари, хусусан, муқобил энергия турларидан фойдаланиш” йўналишида иштирок этдим.\nЎзингизнинг фаолиятингиз ҳақида гапириб берсангиз?\n– Мен Германиянинг турли шаҳарларида муқобил энергияни тадқиқ қилиш лойиҳаларида ишлаганман. Дрезден Техника университетида етти йил қуёш энергиясидан фойдаланиш бўйича изланишлар олиб бордим. Ҳозирда Карлсруэ Технология институтида чиқиндиларни қайта ишлаб, ундан табиий газ олиш билан шуғулланаяпман. Яъни, чиқиндилардан ҳосил бўлган маҳсулотлар ҳамда иссиқлик энергиясини саноат корхоналарига жорий қилиш масалаларини тадқиқ этяпман. Мазкур лойиҳа уч йилга мўлжалланган ва мен ушбу лойиҳада ҳам маъмурий, ҳам техникавий жиҳатдан раҳбар бўлиб ишлаяпман.\nГермания бугунги кунда муқобил энергия турларидан самарали фойдаланиш бўйича дунёда етакчилардан саналади. Бу борада уларда жуда катта тажриба тўпланган. “Буюк келажак” экспертлар кенгаши аъзоси сифатида сиз ҳам немис тажрибасини Ўзбекистонда қўллаш бўйича ўз таклифларингизни бердингизми?\n– Дарҳақиқат, таъкидлаб ўтганингиздек, Германия бугунги кунда энергетика соҳасида жуда ҳам илгарилаб кетган. Уларда табиий қазилма бойликлар – газ, нефть, кўмир конлари йўқ. Шу сабабли Германия янги концепция ишлаб чиқди. Яъни, анъанавий энергия манбаларидан ноанъанавий энергия манбаларига ўтиш концепциясини бундан 10-15 йил илгари жорий қилди. Немисчасига “Energo Wendum”, ўзбекчасига “Энергетик бурилиш” дейилади. Чунки, Германия асосан Россиянинг табиий энергоресурсларига қарам бўлиб қолган эди. Бундан чиқиш, энергия мустақиллигига эга бўлиш ҳар қандай мамлакат учун ҳам бирламчи вазифа. Куни кеча Президентимизнинг қайта тикланувчи энергия манбалари концепциясини яратиш бўйича қарори қабул қилинди. Ўша қарор асосида биз, яъни, ўзимизнинг табиий ёқилғиларимиз мавжуд бўлган Ўзбекистон энергетик бурилиш эмас, балки, бу соҳада энергетик инқилоб қилишимиз мумкин. Яъни, табиий бойликларимиздан тежаб-тергаб фойдаланган ҳолда муқобил энергияга қараб кетишимиз керак. Ва буни тадрижий равишда, йилма-йил, муайян режа асосида амалга ошириб боришимиз керак. Бугун мен чиқиндилар бўйича бир мутахассис билан гаплашдим. Тошкент шаҳрининг ўзида кунига 2 минг тонна чиқинди чиқарилар экан. Буни биз жуда катта бойлик, энергия манбаи сифатида кўришимиз мумкин. Ундан ҳосил бўладиган иссиқлик қувватидан уйларни иситишда, саноатда ишлатса бўлади.\nРавшанжон, бугунги кунда муқобил энергиянинг ўзи билангина мақсадга эришиб бўлмайди. Менимча, мавжуд энергия воситаларининг тежамкорлиги даражасига ҳам эътибор қаратиш керакка ўхшайди. Бунга қандай қарайсиз?\n– Биласизми, бу мавзуга ўтиш олдидан яна юқоридаги фикримга қайтсам. Масалан, Ўзбекистонда қишки мавсум бошланиши билан аҳоли қишлоқ жойларда электр энергиядан асосан иситиш воситаларида фойдаланади. Бу аслида танқис бўлган электр энергиясининг янада узилиш ҳолатига олиб келади. Бунинг асосий сабаби нимада? Чунки, биз уй қуришда табиий воситалардан самарали фойдаланишга уринмаганмиз. Деворлар энерготежамкор материаллардан қилинмаган, қуёш нурларининг тушиши инобатга олинмаган. Бугунги янги қурилаётган уйларда ҳам айни жиҳатларни эътиборга олиш керак. Қандай қурилса уй тез исийди, иссиқликни ўзида сақлаб туради, қуёш нурларидан фойдаланиш самарадорлиги – буларнинг барчаси мужассамлашган ҳолда замонавий қишлоқ архитектурасига кириши лозим. Керак бўлса, уйларни қабул қилиб оладиган экспертлар ҳам айни шу жиҳатларни эътиборга олсин. Энерготежамкор лампалардан фойдаланиш ҳам самарали восита саналади. Эътибор беринг, 33 миллион аҳоли босқичма-босқич энерготежамкор воситаларга ўтадиган бўлса, бу жуда катта ўсишга олиб келади.\nТақдим этган маърузангизда Ўзбекистоннинг бир қанча ҳудудлари, Самарқанд, Сирдарё, Тошкент вилоятлари, хусусан, Бекобод томонларда қуёш, шамол ёрдамида электр ишлаб чиқариш ҳақида гапирдингиз. Бугунги кунда бу Ўзбекистон учун қанчалик истиқболли ва бугун қандай амалий ишлар қилинмоқда?\n– Биласизми, жавобни сал узоқроқдан бошласам. Мен ўзим Сирдарё вилоятининг Ширин шаҳриданман. Бу ерда Ўрта Осиёда энг улкан – 3 ГгВт.лик Иссиқлик электр станцияси мавжуд. Унда катта миқдорда табиий газ ва мазут ёқилади. Мен шу ерда туғилдим, катта бўлдим. Унинг қандай ишлагани кўз олдимда намоён бўлиб туради. Бу билан нима демоқчиман, қишлоқ жойларда муқобил энергияни жорий этишда кўп нарсаларга диққат қилишимиз керак. Масалан, нафақат қишлоқларда қуёш панелларини ўрнатиш лозим, балки, йирик саноат корхоналарига яқин жойларда ҳам худди шундай қуёш электростанцияларини қуриш керак. Айтиб ўтганимдек, Ширин шаҳрига Бекободдан жуда кучли шамол эсади. Тасаввур қилинг, шу атрофларга биз шамол ва қуёш электрстанцияларини қурсак. Бекободда йирик саноат корхоналари бор ва уларни электр билан таъминлашга ёрдам беради бу! Шириндаги Иссиқлик Электростанциясида эса ёқилаётган табиий газ ва мазут тежалишига олиб келади. Яна бир муҳим жиҳатни айтаман, электр энергияси ишлаб чиқарилаётганда истеъмолчи билан орадаги масофа қисқа бўлиши керак. Агарда масофа қисқа бўлса, электр узатишдаги йўқотиш, яъни, исроф ҳажми камаяди. Қуёш панелларида йўқотиш 2 фоизни ташкил этади. Биз йирик саноат корхоналари ва ишлаб чиқарувчиларга қуёш панеллари ва шамол станцияларини яқин жойлаштирсак исроф ҳажми ўз-ўзидан камаяди. Ҳозир Ўзбекистонда электр энергиянинг қарийб 30 фоизи исроф бўлар экан, яъни, йўл-йўлакай йўқолиб кетади. Германияда бу бор-йўғи 5 фоизни ташкил қилади. Агар биз ана шу 30 фоизни маълум бир ускуналар, методлар, концепциялар ва биздаги мавжуд воситаларни ишга солган ҳолда 5 фоизга туширсак, мамлакатдаги мавжуд ишлаб чиқариладиган электр энергиясининг 15 фоизини иқтисод қилган бўламиз. Буни эса энергия танқис бўлган ҳудудларга етказиб берсак бўлади. Буни янаям соддароқ тушунтирадиган бўлсам, 2028 йилда қуриб фойдаланишга топширилиши кутилаётган Атом Электростанцияси мамлакат энергия тизимининг 15 фоизини ташкил этар экан. Биз ҳозирнинг ўзида қарийб иккита АЭСнинг қувватини исроф қиляпмиз!\nЯна “Буюк келажак”ка қайтсак. Бутун дунёдаги ўзбек мутахассисларини жамлаган ушбу форумда ўз соҳангизда ҳам экспертлар етарли. Улар билан ҳамжиҳат бўлиб янги ғоялар устида ишлаяпсизларми?\n– Тўғри айтингиз, бугунги кунда “Буюк келажак” экспертлари 300 га яқинлашиб қолди. АҚШ, Дания, Франциядаги муқобил энергия манбалари билан шуғулланувчи ҳамкасбларим билан ҳамфикр бўлиб ишлаяпмиз. Ўзаро ғоялар алмашиб, қайси ҳудудларда қандай воситаларни қўллаш, қайси соҳаларда булардан самарали фойдаланиш керак, деган масалаларда биргаликда ишлаяпмиз.\nЯқинда Ўзбекистон Президентининг Германияга ташрифи амалга оширилди. Бу жараёнларни қандай кузатдингиз?\n– Албатта, Германияда яшайдиган ўзбекистонлик учун бу жуда катта аҳамиятга эга бўлди. Президентимиз дунёнинг кучли саккизлигидан ўрин олган мамлакатнинг етакчи корхоналари раҳбарлари билан музокаралар ўтказди. Ўзбекистон равнақи учун тарихий ҳужжатлар имзоланди. Мени тўлқинлантирадиган нарса шундаки, Президентимиз айнан мен ишланиш олиб бораётган соҳаларга жуда кўп мурожаат қилади. Чиқишлари давомида менга тегишли бўлган гапларини шиор қилиб оламан. Масалан, “валютани ёқиб электр энергия ишлаб чиқаряпмиз” деган гаплари ёдимдан чиқмайди. Валюта бу – табиий газ. Мазкур ташриф шахсан мен учун ҳам унутилмас бўлди. Берлиндаги Ўзбекистон элчихонасида Президентимиз номидан дастурхон ташкил этилди ва у ерда “Ўзбекистон Республикаси Президенти” ёрлиғи туширилган мобиль телефон совға қилинди. Мен учун бу совға энг катта ютуқлардан саналади. Бу Германиядаги барча ўзбекистонликларни тўлқинлантирди. Жуда ижобий таъсир кўрсатди.\nФорумнинг номидан келиб чиқсак, 2035 йилда Ўзбекистонни қандай тасаввур қиляпсиз?\n– Яна ўзимнинг соҳамга қайтсам, 2035 йилга бориб муқобил энергия манбалари Ўзбекистон энергия тизимининг учдан бирига чиқиши керак. 30 фоиз қайта тикланувчи энергия манбалари, 15 фоиз АЭС бўлса, жами 45 фоиз мамлакат электр тизими муқобил энергияга ўтади. Бугунги кунда Ўзбекистоннинг 90 фоиз энергияси табиий ресурслар ҳисобига тўғри келади. Мен орзу қилганимдек, муқобил энергия воситаларини 2035 йилда 45 фоизга чиқарсак, бу мамлакатнинг тараққиётида улкан сакрашга олиб келади.\nРавшанжон, умид қиламизки, бу режалар амалга ошади. Суҳбатингиз учун ташаккур.


Ўзбекистонда бу йил яна сув танқислиги юз берадими? » Ўзбекистон янгиликлари – Zamin.uz\n08 март 2019, 18:05\nАйни пайтда Чорбоғ сув омборида 512,5, Тошкент сув омборида 161,47 ва Оҳангарон сув омборида 79,05 миллион метр куб сув захираси мавжуд бўлиб, сув омборларидаги сув захираси 2018 йилнинг мос даврига нисбатан 135 миллион метр кубга камайган, деб ёзмоқда «ЎзА».\nЎтган йил эса ушбу сув омборларидаги сув заҳираси 2017 йилга нисбатан 7 фоизга камайиб, қарийб 400 минг гектар суғориладиган майдондаги экинларни суғоришда ўзига хос қийинчиликлар туғдирганди.\n«Ушбу статистик маълумотлар соҳа мутасаддилари зиммасига қўшимча масъулият юклаши табиий. Лекин бу йил тоғларга қор ўтган йилгига нисбатан анча кўп тушгани, қолаверса, баҳорги ёғинли кунлар ҳали олдинда эканини ҳисобга олсак, эҳтиёж ортадиган ёз ойларида сув билан боғлиқ муаммолар бўлмайди, дейиш мумкин» дейилади хабарда.\nЯнгиликлар » Жамият » Ўзбекистонда бу йил яна сув танқислиги юз берадими?\n07:30 Қирғизистон парламенти депутати сувни Ўзбекистонга сотишни таклиф қилди\n08:36 Францияда газ баллонлари омборида портлаш юз берди


“Вақф” хайрия жамоат фондининг ташкил этилиши ва фаолиятига бағишланган матбуот анжумани\n27 Июнь 2022, Душанба 14:19\nЎзбекистон миллий матбуот марказида Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита ҳамда “Вақф” хайрия жамоат фонди ҳамкорлигида “Вақф” хайрия жамоат фондининг ташкил этилиши ва фолиятига бағишланган матбуот анжумани ўтказилди. Унда Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита ва “Вақф” хайрия жамоат фонди раҳбарияти ҳамда оммавий ахборот воситалари ходимлари иштирок этди.\nДавлатимиз раҳбарининг 2018 йил 16 апрелдаги “Диний-маърифий соҳа фаолиятини тубдан такомиллаштириш чора-тадбирлари тўғрисида”ги Фармонига асосан, “Вақф” хайрия жамоат фонди ташкил этилди. Ҳозирда фондга “Payme”, “Click” ва “М-банк” электрон тўлов тизимлари орқали маблағларни жалб этишга мўлжалланган хизматлар ишга туширилди. Берилган кўрсатмаларга асосида Тошкент шаҳридаги 12 та йирик масжид ва “Зангиота” зиёратгоҳи ҳудудига “Капиталбанк”, “Ипотекабанк” ва “Ипак йўли банк”ларининг инфокиосклари ўрнатилди.\n“Вақф” хайрия жамоат фонди низомидан келиб чиқиб, жамғармага тушган маблағларни мақсадли сарфлаш бўйича асосий сарф-харажат йўналишлари ишлаб чиқилди (бу ҳақда фонд тарқатма материалида кўрсатилган).\nНуриймон Абулҳасан, Ўзбекисон Республикаси Вазирлар Маҳкамаси ҳузуридаги Дин ишлари бўйича қўмита раиси ўринбосари:\n– Мамлакатимизда Президентимиз ташаббуси билан диний-маърифий соҳани ривожлантиришга алоҳида эътибор қаратилмоқда. Соҳага доир фармоннинг қабул қилиниши ва шу асосда “Вақф” хайрия жамоат фонди ташкил этилиши фикримиз исботидир. Шуни қайд этиш керакки, бу амалга оширилаётган ишлар фармонда белгиланган вазифаларнинг бошланиши. Ҳали олдинда кўплаб йирик лойиҳалар ҳаётга татбиқ этилади. Биргина ушбу фонднинг ташкил этилиши аҳолига катта қулайлик яратади. Яъни, инновацион техналогиялар соҳага жорий қилинди. Авваллари фуқароларимиз диний мажбуриятларни бажариш чоғида кўплаб тушунмовчиликларга дуч келган. Мисол учун, закот беришни олайлик. Улар кимга ва қандай тартибда закот бериш лозимлигини билмаган. Ҳозирда эса бу муаммоларни бартараф этиш учун фонд ташкил этилди. Аҳоли қулай электрон тизими орқали ҳам закот ва эҳсонларини кўрсатилган ҳисоб рақамларига юбориши ва бу билан масжид, зиёратгоҳ, диний таълим муассасаларини қуриш ва таъмирлаш ишлари, аҳолининг ижтимоий ҳимояга муҳтож, шу жумладан, имконияти чекланган шахсларни моддий-маънавий қўллаб-қувватлаш ҳамда кўплаб бошқа эзгу мақсадларга ўз ҳиссаларини қўшади.\nФондга нақд пул, пластик карталари ва электрон тўлов тизимлари орқали тушаётган маблағлар махсус дастур ёрдамида ягона серверда тўпланиб, таҳлил қилинади. Фонднинг алоҳида ҳисоб рақамида тўпланган маблағларнинг мақсадли сарфланишида шаффофликни таъминлаш тўғрисидаги маълумотлар ҳам тақдим этиб борилади.\nЖалолиддин Ҳамроқулов, “Вақф” хайрия жамоат фонди раиси:\n– Азиз юртдошлар, ушбу қутлуғ дамлар саховат, хайр-эҳсоннинг айни фурсати. Рамазон ойида ҳар бир амалнинг савоби 700 баробар зиёда қилиб берилиши ҳадиси шарифларда келган. Шунинг учун мамлакатимизда динимизнинг устунларидан бири бўлмиш закот ибодатини йилда бир бор Муборак Рамазон ойида адо этишади. Зеро, Закот: поклик ва барака демакдир.\nКўнгилларга меҳр улашиб, ўз маблағларини динимиз манбаларида белгиланган тартибда эзгу ишларга етказишни истаган мўмин-мусулмонлар, электрон тўлов тизими орқали закот, хайрия ва бошқа алоҳида тўловларни мана бу ҳисоб рақамларига ўтказиши мумкин. 2021 2000 1008 8175 3003.


Роботлаштирилган хирургия, мажбурий тиббий суғурта, соғлиқни сақлашнинг электрон тизими... - Халқ сўзи\n10:46 11 Декабрь 2018 Жамият\nЎзбекистон аҳолиси йилдан-йилга ўсиб бораётган мамлакатлар қаторига киради. Таҳлилларга кўра, 2035 йилга бориб мамлакатимиз нуфуси 45 миллионга яқинлашиши мумкин. Демак, одамларнинг турмуш фаровонлиги, айниқса, саломатлигини таъминлаш жуда муҳим масала бўлиб қолаверади. Шу боис сўнгги икки йилда мамлакатимизда тиббиёт тизимини тубдан ислоҳ қилиш ва кўрсатилаётган хизматлар сифатини яхшилашга киришилди.\nАлбатта, муайян натижаларга эришилди. Лекин фуқаролар соғлиғини муҳофаза қилишга қаратилган вазифаларни самарали ҳал этиш, Тошкентдан тортиб, Оролбўйигача бўлган ҳудудларда яшовчи аҳоли қатламларининг барчасига бирдек сифатли тиббий хизматдан фойдаланиш имкониятини яратиш, жаҳон талабларига мос миллий соғлиқни сақлаш тизимини жорий этиш учун соҳани янада такомиллаштириш зарурати долзарб масала бўлиб турибди.\nПрезидентимизнинг “Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида”ги Фармони айнан ушбу вазифаларни, яъни замонавий соғлиқни сақлаш тизимини ташкил этишни назарда тутади. Мазкур ҳужжат билан соҳанинг тараққиёт йўналишлари аниқ белгилаб берилди. Бу борада мутасаддилар ўз муносабатларини билдирдилар.\n— Аввало, соҳанинг ҳуқуқий асосларини такомиллаштириш, ушбу йўналишда соғлиқни сақлаш кодексини яратиш, трансплантология тўғрисидаги, репродуктив саломатлик, давлат-хусусий шериклик тизими ва соғлом турмуш тарзи бўйича қонун қабул қилиш кўзда тутилган. Асосий йўналиш, бу — бирламчи тиббий хизматга қаратилиб, профилактика ҳамда касалликларни эрта аниқлаш биринчи галдаги вазифамиз бўлади. Қолаверса, замонавий бошқарув тизимини ва ҳудудларда соғлиқни сақлашни ташкил этишнингкластер моделини шакллантириш, исботли тиббиёт, робот хирургия, микрохирургия, нуклеар тиббиёт ҳамда тиббий генетикани жорий этиш мақсад қилинган. Эндиликда мавжуд барча тиббиёт бинолари инвентаризациядан ўтказилади, янги қурилиши мўлжалланган ва таъмирталаблари аниқланиб, улар устида иш олиб борилади. Дори воситаларининг айланмаси эса тўлиқ назоратга олиниб, маркировка ҳамда трекинг тизими татбиқ этилиши кўзда тутилган.\nСоғлиқни сақлаш тизимини ислоҳ қилишга қаратилган шу ва бошқа устувор вазифалар Фармон билан тасдиқланган 2019 — 2025 йилларда Ўзбекистон Республикаси соғлиқни сақлаш тизимини ривожлантириш концепцияси орқали амалга оширилади. Концепцияни ишлаб чиқишда Жаҳон соғлиқни сақлаш ташкилоти ва соҳага доир бошқа халқаро ташкилотларнинг талаб ҳамда таклифлари, дунё миқёсидаги глобал вазифалар эътиборга олинган.\nЖаҳон соғлиқни сақлаш ташкилотининг Ўзбекистондаги ваколатхонаси раҳбари:\n— Концепция Жаҳон соғлиқни сақлаш ташкилоти томонидан тан олинган йўналишларни ўзида мужассам қилган ўта муҳим ҳужжат бўлди. Уни тайёрлашда бугунги вазият, кеча қўлга киритилган ютуқ ва камчиликларнинг барчаси синчковлик билан ўрганилди, таҳлил қилинди. Шу орқали Ўзбекистон соғлиқни сақлаш тизимини ривожлантиришнинг кейинги истиқболлари белгилаб олинди. Мақсад ҳеч кимнинг эътибордан четда қолиб кетмаслиги, ҳар бир фуқаронинг тиббий хизматдан тўла фойдаланиши учун имконият яратишдир. ЖССТ ўзаро ҳамкорликда тайёрланган ушбу Концепцияни тўлиқ қўллаб-қувватлайди. Бу Ўзбекистон, унинг аҳолиси ҳамда дунё ҳамжамияти учун ҳам эътиборга молик ҳодисадир.\nТиббиётнинг ўзгармайдиган қоидаси бор: касални даволагандан кўра, унинг олдини олган афзал. Хасталикларни эрта аниқлаш ва олдини олиш билан бугун ўлим ҳолатларига олиб келиши мумкин бўлган юрак-қон томир, саратон, қандли диабет каби касалликларни даволаш кўрсаткичларини ошириш мумкин. Бунинг учун стационар даволаш, поликлиникалар фаолияти самарадорлигини яхшилаш, жойларда кўп тармоқли марказлашган тиббиёт муассасаларини ташкил этиш, уларнинг моддий-техника ҳамда малакали кадрлар базасини мустаҳкамлаш талаб этилади.\nСоғлиқни сақлаш вазирининг биринчи ўринбосари:\n— Ҳужжатда республикамизда мажбурий тиббий суғурталашни жорий этиш ҳам белгиланди. Албатта, ушбу механизм бирданига эмас, балки босқичма-босқич жорий қилинади. Уни татбиқ этишда давлат томонидан ажратилаётган маблағлар камайтирилмайди, аксинча, улар сақланиб қолади ва аҳоли, айниқса, ижтимоий муҳофазага муҳтож фуқаролар ушбу маблағлар ҳисобига суғурталанади.\nШунингдек, Концепцияда оналик ҳамда болаликни муҳофаза қилиш тизимини такомиллаштиришга ҳам алоҳида урғу берилган. Тиббий генетикани, аёллар ва болаларга шошилинч ҳамда ихтисослаштирилган тиббий ёрдамни ривожлантириш асосида, замонавий скрининг дастурларини жорий этиш, “Она ва бола” ҳудудий кўп тармоқли тиббиёт мажмуалари ҳамда маълумотлар тизимларини шакллантириш чора-тадбирлари шулар жумласидандир.\nСоғлиқни сақлаш вазири ўринбосари:\n— Ҳар бир туман тиббиёт бирлашмаларида болалар шифохоналари бўлимида туну кун ишлайдиган шошилинч постлар ва болалар реанимацияси анестезиология бўлимлари, вилоятларда эса ҳомиладор аёллар, гўдаклар ҳамда болалар учун алоҳида мобиль реанимацион бригадалар, болалар нейрохирургияларини очиш режалаштирилган. Бу эса аҳоли, айниқса, болаларга ўз вақтида тиббий ёрдам кўрсатиш сифатини янада оширишга хизмат қилади.\nБундан ташқари, 2019 йил 1 апрелдан эътиборан республиканинг айрим туманларида тиббиёт муассасаларини “ҳар бир даволанган ҳолат” учун клиник-харажат гуруҳлари бўйича ва киши бошига молиялаштириш тизимини тажриба тариқасида жорий этиш, келгуси йил 1 июлдан бошлаб айрим даволаш-профилактика муассасаларини инвесторларга ишончли бошқарувга бериш режалаштирилган. Бу тиббиёт муассасаларини молиялаштириш учун жалб этилаётган бюджет маблағларини мақсадли йўналтириш, соҳада давлат ва хусусий сектор шериклигини йўлга қўйиш орқали хизмат сифатини кўтаришга имкон беради.\nШу ўринда давлатимиз раҳбарининг “Ўзбекистон Республикаси Соғлиқни сақлаш вазирлиги фаолиятини ташкил этиш чора-тадбирлари тўғрисида”ги қарорининг аҳамияти хусусида ҳам тўхталиб ўтиш жоиз. Бинобарин, мазкур ҳужжат билан вазирлик тузилмасига муайян ўзгартиришлар киритилади. Жумладан, эндиликда тизимда янги муассасалар фаолият олиб боради. Булар Давлат-хусусий шерикликни ва тиббий туризмни ривожлантириш бош бошқармаси, Ахборот-коммуникация технологияларини ривожлантириш маркази ҳамда Тиббий-ижтимоий хизматлар агентлигидир.\nЎз навбатида, “электрон соғлиқни сақлаш” тизими кенг жорий этилиб, ягона миллий стандартлар асосида маълумотлар мажмуаси яратиладиган бўлди. Бундан ташқари, ЖССТ тавсиялари бўйича соғлиқни сақлаш ҳисобларининг миллий тизими ҳам жорий этилади.\nҚисқаси, айрим давлатларда соғлиқни сақлаш билан боғлиқ муаммолар кўпайиб, сурункали ва юқумли касалликлар эпидемияси хавф-хатарга сабаб бўлаётган бир пайтда юртимизда аҳоли саломатлигини асрашга қаратилаётган улкан эътибор инсон ҳуқуқлари ҳамда манфаатлари олий қадрият, унинг фаровон турмуш кечириши, бахту саодати эса бош мақсад эканлигидан далолатдир.


QUR'ON VA SUNNAT (@quronvasunnat) - Пост #6033\n@quronvasunnat Нравится 26 3 000 + ВП\nreklama uchun murojat 👇\n18 Jul 2018, 04:41 (559 дней назад)\n«Аллоҳ сенга ато этган мол-давлат билан(аввало) охират (ободлигини) истагин ва дунёдан бўлган насибангни ҳам унутмагин. Аллоҳ сенга эҳсон қилгани каби сен ҳам (Аллоҳнинг бандаларига) инфоқ-эҳсон қил. Ерда (зулму-зўравонлик билан) бузғунчилик килишга уринма. Чунки Аллоҳ бузғунчи кимсаларни суймас»(Қасас: 77). Абу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам садақага буюрдилар. Шунда бир киши: «Менда динор бор», деди. «Ўзингга сарфла», дедилар. «Яна бор», деди. «Аёлингга…


Сўхликлар сув очгани борган қирғизистонлик билан муштлашгани айтилмоқда\n27 октябр 2020, Тошкент вақти: 03:56\nКалтакланган қирғизистонлик ҳимоясига Сўх билан чегарадош ҳудудга йиғилган одамлар.\nҚирғизистоннинг Боткен вилоятидаги Сувбоши қишлоқ ҳукумати ва Ўзбекистоннинг Сўх тумани Шарҳобод қишлоғи чегарадош бўлган ҳудудда қирғиз фуқаросини калтаклаган ўзбекистонликлар қўлга олинди.\nСувбоши қишлоқ ҳукумати раиси Кудайберди Кўзуевнинг Озодлик радиосига билдиришича, қишлоқ ҳукумати таркибига кирувчи Бўзадир, Қоратўқай ва Ширеч овулларига насос станциясидан сув очиш учун Сўх тумани ҳудудига ўтган хизматчига Шарҳобод қишлоғи аҳолиси оғир тан жароҳатлари етказган.\n- Воқеа 10 апрелда бўлиб ўтган. Сўх анклавининг Шарҳобод қишлоғига сув очиш учун борган хизматчимизни шарҳободликдар қаттиқ калтаклаган. Ҳозир калтакланган хизматчимиз Боткен вилоят касалхонасида ётибди, -деди Кудайберди Кўзуев\nҚишлоқ ҳукумати раисининг айтишича, “Ширеч” насос станцияси жойлашган ер Қирғизистонга қарашли бўлса-да, Сўх анклавининг ичкарисида жойлашган.\nСўнгги хабарларга қараганда, воқеа жойида ҳар икки томондан йиғилган оломон тўпланиб турибди, лекин вазият Ўзбекистон ва Қирғизистон милицияси ходимлари, чегарачилар томонидан назорат қилинмоқда.\nБоткен тумани ва Сўх тумани ҳокимлари бўлиб ўтган воқеани муҳокама қилиш учун 11 апрелда учрашишган.\nСўх тумани прокурори Жаҳонгир Фозилов воқеадан норози бўлиб чегарада тўпланган қирғизистонликларга қирғиз фуқаросини калтаклаганликда гумонланган 4 нафар сўхлик қўлга олингани ва уларга нисбатан тергов бошланганини айтди.\nЎзбекистоннинг Сўх анклави билан чегарадош бўлган Қирғизистоннинг Бўзадир, Қоратўқўй, Ширеш қишлоқларига сув Ўзбекистоннигн Шарҳобод қишлоғи орқали келади.\n2017 йилнинг январида бу қишлоқлар аҳолиси Шарҳобод қишлоғи яшовчилари билан муросага келгани ва 20 йилдан бери ташландиқ бўлиб ётган канални ҳашар йўли билан тозалаб, 20 йиллик сув танқислигига барҳам берганлари ҳақида Озодлик радиоси хабар қилган эди.\nСўх ва Боткен тумани аҳолиси ўртасида бунга қадар ҳам бир неча йиллар мобайнида “сув уруш”лари бўлиб келган.\nМасалан, Ўзбекистоннинг Чашма ва Қирғизистоннинг Бирлик қишлоқлари ўртасидаги сув жанжали уч йил давом этган.


Мирзиёевдан Москвадаги элчи истеъфоси сўралди - BBC News O'zbek\nМирзиёевдан Москвадаги элчи истеъфоси сўралди\nСурат манбаси, Ватандош\nБаратов ўз фейсбук саҳифасига жойлаштирган яна бир видеода ундан полиция элчихона қаршисидан кетишни сўраётгани акс этган\nМосквадаги "Ватандош" ўзбек юртдошлар уюшмаси президенти Усмон Баратов Ўзбекистон элчисини ишдан четлатишни сўраб Президент Шавкат Мирзиёевга мурожаат қилди.\nЭлчихона қаршисида туриб ёзган ва фейсбукдаги саҳифасига жойлаштирган видео мурожаатида у "ўзбекистонлик меҳнат муҳожирларга ёрдам қилмаётганлиги сабабли элчини қайтаришни, элчихонани беркитиб, тежаган пулларни халққа бериш"ни таклиф қилди.\n"Бунақа элчихонани нима кераги бор? Жўнатсангиз, яхши, нормал элчини жўнатинг. Бўлмаса, бу элчихонани бекитайлик, буларнинг миллион-миллион иш ҳақини халққа, тиббиётга, ўқишга қайтариб берайлик. Нима кераги бор бунақа хўжакўрсин элчихонани?" - деди у ўз мурожаатида.\n"Мана шу катта янги бинода нечта ходим ишлайди. Шулар Каримов айтганидек, отнинг калласидек катта ойлик олишади. Буларга охрана (берилган). Халқни пули кетаяпти-ю, лекин бу элчихона шу ерда юрган миллион-миллион ўзбекларга ёрдам қилганини эшитганим йўқ. Нечта ўзбеклар минглаб қамоқларда ётибди, минглаб документи йўқлари уйга кетолмай спецприёмникларда ётишибди, ўлиб кетаяпти ўзбеклар, биронта ўликни жўнатишга ёрдам бераётганини билмайман. Нечтаси тепа жойлардан йиқилиб больницаларда ётибди. Мана нечтаси чегарага чиқиб келаман деб, йўлларда автоҳалокатга учраб ўлиб ҳам кетаяпти", - дейди у.\nБаратовнинг айтишича, Ўзбекистоннинг янги элчиси тайинланганига бир йил бўлиб қолган бўлса-да, у меҳнат муҳожирларига ёрдам бериш бўйича чора кўрмаган.\n"Бирга ўтириб гаплашдик. Айтдим унга, келинг, ҳамкорлик қилайлик дедим. Бу қулоғига кириб, бу қулоғидан чиқиб кетди. Янги президент ҳам бўлди, шундаям бирон қимирлаш йўқ", - дейди уюшма президенти.\nБаратовнинг видеолавҳасида вақтинчалик ҳибсхоналар - "спецприёмниклар"да ойлаб ўтирган ўзбекистонликларнинг видео мурожаатлари ҳам бор.\n"Қачон пул берасан, кейин кетасан деб мендан пул талаб қилиб, 15та ОМОН кириб ҳаммани уриб чиқиб кетди," - дейди приёмникда ўтирган бир ўзбекистонлик.\nБи-би-си Москвадаги Ўзбекистон элчихонасининг муносабатини билиш учун бир неча бор унга телефон қилди, аммо қўнғироқ ҳар сафар овозни ёзиб олувчи мосламага ўтказилди.\nБаратов ўз фейсбук саҳифасига жойлаштирган яна бир видеода ундан полиция элчихона қаршисидан кетишни сўраётгани акс этган. Унинг айтишича, полицияни элчихона чақиртирган.


Белорусда мустақил Интернет нашрлари тўсиб қўйилди\n04 декабр 2020, Тошкент вақти: 16:51\nБелорусда 19 декабрдан бошлаб мустақил Интернет нашрларига тўсиқ қўйилди. Бу ҳақда хабар қилган “Белорус партизани” нашрига кўра, ҳукумат валюта харид қилганлик учун 30 фоизлик солиқ жорий қилгани ҳақида хабар қилган мустақил нашрлар тўсиб қўйилган.\nТўсиқ қўйилган "БелаПАН" нашри раҳбари Алесь Липайга кўра, домен номи тўсилиши ҳақида бирор огоҳлантириш бўлмаган.\n“Белтелеком” мустақил Интернет нашрларининг тўсилишига бирор алоқаси йўқлигини айтиш билан чекланмоқда.\nШунингдек, Белорусда савдо қонунчилигини бузганликда айбланиб, 20 декабрдан бошлаб 13 та Интернет-дўкон ҳам ёпилган.


09:54 / 03.07.2019 | Жахонгир | 1759\nАссалому алайкум! Қалбида заррача иймони бор одам боласи, килган гунохлари учун бир қанча муддат дузахда азоблангандан кейин жаннатга киритилиши хақида "Дўзахдан охирги чиқадиган одам" номли маърузасида тинглаб қолгандим. Ушбу маърузадан агар тушунишим бўйича шундай бўлса, Аллоҳнинг йўлида доим ибодатда бўлувчилар хам, "қалбинг тоза бўлса, бўлди" деювчи умуман намоз ўқимайдиган, гунох-маъсиятларга ботиб юрувчилар хам, хуллас барча мумулмонман деб юрувчилар барибир жаннатга кириши мумкинлигини ўзимча тушундим. Ушбу маърузадан сўнг, манда барибир хамма жаннатга тушаркан деган тушунча пайдо бўлди. Шунга ўйланиб қолдим: ибодат қилган хам, ибодат қилмаган хам барибир жаннатга тушаркан. Шу холатдан сўнг манинг ибодатларга сусткашлигим бошланди. Шунга азиз устозлар, шариатимиз юзасидан керакли маслахатларингизни кутиб қоламан. Олдиндан катта раҳмат.\n– Ва алайкум ассалом! Қандай бўлса ҳам жаннатга тушиш учун иймон билан дунёдан ўтиш зарур. Иймон билан ўтиш учун эса амал зарур. Сиздаги ҳолат шайтоннинг ҳийласидан бошқа нарса эмас. У сизни дўзахдан кейин ҳам барибир жаннатга тушасан эканку деб қилиб турган амалларингиздан маҳрум қилиб охири иймонингиздан ҳам айримоқчи бўлмоқда. Сиз тез истиғфор айтиб Аллоҳга тоат ибодатда маҳкам бўлинг. Қолаверса сиз дўзах азобини енгил фаҳмлагансиз. Шу ерда эътибор бериш керак бўлган бир нуқта бор. Жаннатга кириш бошқа, бирданига дўзахга тушмасдан, азобланмасдан биринчилардан бўлиб жаннатга кириш бошқа нарса. Мўмин қалбида заррача иймони бўлса кунлар келиб бир кун жаннатга кириши аниқ. Аммо гуноҳга булғанса, намозларни тарк қилса, ҳаромларга қўл урса Аллоҳ таоло ундайларни дўзахга туширишини айтган. “Нима бўлса ҳам мўмин бўлсак бир кун жаннатга кирар эканмизку” деган нарса шайтоннинг алдовидир. Чунки ҳадисда бир вақт намозни тарк қилган бир ҳуқуб дўзахда бўлади – дейилган. Ҳуқубни тафсир қилганлар 80.000 йил деганлар. Оятда қиёматнинг бир куни бу дунёнинг 1000 куни каби эканлиги айтилган. Охиратни чеки бўлмагани учун қайта ўлим ва қайта қиёмат қоим бўлмагани учун бунга ажабланишнинг ҳожати йўқ. Ҳадисда дўзах аҳлининг энг енгил азоб тортувчиси Абу Толиб эканлиги ва унга дўзахда оловдан ковуш кийдирилиши ва унинг таъсирида мияси қайнаб туриши айтилган. Валлоҳу аълам!


Ўзбекистон: ДХХ раҳбариятида ўзгариш - Абдуллаев кетдими, кетказилдими? - BBC News O'zbek\nImage caption Ихтиёр Абдуллаев 2018 йил 31 январида МХХ раиси лавозимига тайинланганди\nПрезидент Шавкат Мирзиёев генерал Ихтиёр Абдуллаевни Давлат Хавфсизлик Хизмати раиси лавозимидан озод этган ва ўрнига собиқ мудофаа вазири Абдусалам Азизовни тайинлаган.\nБу ҳақдаги Президент фармонида Ихтиёр Абдуллаев "соғлиги туфайли ўз аризасига биноан" лавозимдан озод этилгани таъкидланади.\nЎзбекистон тарихида биринчи марта Президент фармонида мулозимнинг соғлиги ёмонлашганига доир тафсилот берилган.\n"Ўзбекистон Республикаси Давлат хавфсизлик хизмати Раиси лавозимида ишлаб келган Абдуллаев Ихтиёр Бахтиёрович соғлиги ёмонлашгани туфайли ўз аризасига биноан (кейинги бир йилда бўйин ва бел умуртқа поғонасида икки марта оғир жарроҳлик амалиётини ўтказган, шунингдек, кўзида ҳам операция бўлган) лавозимидан озод этилди. соғлиги ёмонлашгани туфайли ўз аризасига биноан (кейинги бир йилда бўйин ва бел умуртқа поғонасида икки марта оғир жарроҳлик амалиётини ўтказган) лавозимидан озод этилди", - дейилади president.uz сайтида эълон қилинган фармонда.\nМирзиёев бир вақтнинг ўзида генерал-майор Курбанов Баҳодир Низамовични Мудофаа вазири лавозимига тайинлаган.\nКурбанов ҳам ўтмишдоши Азизов сингари ички ишлардан чиққан, муқаддам Ички ишлар вазири ўринбосари ҳамда Тошкент шаҳар ИИБ бошлиғи лавозимларида ишлаган.\nБу 59 ёшли Абдусалам Азизовнинг охирги икки йил ичида учинчи лавозимидир.\n52 ёшли Ихтиёр Абдуллаевнинг кейинга тақдири маълум эмас.\nДХХ раиси Ихтиёр Абдуллаев нега ишдан олинди? ДХХ раиси лавозимида бир йил ишлаган Ихтиёр Абдуллаев ишдан олинди. Унинг...\nPosted by BBC Uzbek on Monday, 11 February 2019\nImage caption Ўтган йил бошида Мирзиёев МХХда туб ислоҳотлар ўтказилишини айтганди\nДХХ раҳбариятидаги ўзгаришлар Абдусалам Азизовнинг Америка Қўшма Штатларига сафари ортидан юз берган.\nЎтган ҳафта Азизов мудофаа вазири мақомида АҚШдаги ўзбек-америка қўшма ҳарбий машқларини кузатган ва Қўшма Штатлар ҳарбий раҳбарияти билан музокаралар олиб олиб борганди.


Ануй Д’Аркур хоним Ўзбекистоннинг Меҳрибонлик уйларига ташриф буюрди – SEN.UZ\nАнуй Д'Аркур хоним Ўзбекистоннинг Меҳрибонлик уйларига ташриф буюрди\nАнуй Д'Аркур хонимнинг Ўзбекистонга бўлган ташрифидан асосий мақсад ўз отаси – XX аср таниқли ёзувчи ва драматурги Жан Ануй томонидан ёзилган пьесани Ўзбекистон Ёшлар Театри саҳнасида намойиш этишдир.\nИлгари маълум қилганимиздек, Ануй Д'Аркур хоним драма санъатини ривожлантириш учун дунё бўйлаб кезмоқда. Ўзбекистонга ташрифи чоғида у Фондимиз таклифи билан болалар билан яқиндан суҳбатлашиш учун бир қатор Меҳрибонлик уйларига меҳмон бўлди. Самарқанд Меҳрибонлик уйи тарбияланувчилари меҳмонимизга кутилмаган совға тайёрлаб, "Зумрад ва Қиммат" эртагидан қўғирчоқ саҳнасини намойиш этдилар..\nСамарқанддаги 1-сонли Меҳрибонлик уйи 2013 йилда "Sen Yolg'iz Emassan" Фонди томонидан билан қайта қурилиб, тўлиқ жиҳозланди. Фаолияти Фондимиз томонидан мувофиқлаштириладиган Болалар ижтимоий мослашув маркази имконияти чекланган болаларга ёрдам беради. Болалар билан малакали мутахассислар ишлайди, ҳар бир бола учун индивидуал дастур ишлаб чиқилади.


Таъсирэтувчимоддалар (ХПН): парацетамол, фенилэфрин гидрохлориди, аскорбин кислотаси.\nичга қабул қилиш учун эритма тайёрлаш учун кукун (апельсин, лимон, қора қорақат таъмли).\nТаркиби: 1 пакетчанинг таркиби:\nРиномакс Хот лимон таъмли:\nпарацетамол750 мг, аскорибин кислотаси 60 мг, фенилэфрин гидрохлориди 10мг.\nЁрдамчи моддалар: лимон кислотаси, натрий цитрати, сахароза, натрий сахаринати, лимон ҳушбўйи.\nРиномакс Хот апельсин таъмли:\nЁрдамчи моддалар: лимон кислотаси, натрий цитрати, сахароза, натрий сахаринати, апельсин ҳушбўйи.\nРиномакс Хот қорақорақат таъмли:\nЁрдамчи моддалар: лимон кислотаси, натрий цитрати, сахароза, натрий сахаринати, қорақорақат ҳушбўйи.\nФармакотерапевтик гуруҳи: ЎРК белгиларини бартараф қилувчи воситалар.\nМажмуавий препарат, таъсири таркибига кирувчи компонентлари билан боғлиқ.\nПарацетамол-анальгетик-антипиретик, оғриқ ва терморегуляция марказларига таъсир қилади. Анальгезияловчи ва иситмани туширувчи таъсир кўрсатади. Бош ва мушак оғриқларини, иситма кўринишларини камайтиради, томоқ оғриғини юмшатади.\nФенилэфрин-томирларни торайтирувчи таъсир кўрсатади, бурун орқали нафасни енгиллаштиради ва бурун йўллари ва бурун олди бўшлиқларнинг тозаланишга ёрдам беради.\nАскорбинкислотаси- оксидланиш-қайтарилиш жараёнларини, карбонсувлар алмашинувини бошқарилишида иштирок этади, организмнинг инфекцияларига чидамлилигини оширади.\nЮқори ҳарорат, этниувишиши, бош оғриғи, бўғимлар ва мушаклар оғриғи, буруннинг битиши, томоқ ва бурун бўшлиқларининг оғриғи билан бирга кечувчи инфекцион-яллиғланиш касалликлари (ОРВИ, грипп).\nБир пакетичидагиси стаканга солинади, қайноқ сув қуйилади, тўлиқ эриб кетгунча аралаштирилади ва қайноқ холида ичилади.\nКатталар: бир пакетчадан ҳар 4-6 соатда, 24 соат давомида 4 пакетчадан ортиқ қабул қилинмасин. Препарат 4 соатдан тез-тез қабул қилинмасин.\n12 ёшдан катта болалар: бир пакетчадан хар 6 соатда буюрилади, 24 соат давомида 3 пакетчадан ортиқ қабул қилинмасин.\n12 ёшгача бўлган болаларга шифокорнинг кўрсатмаси сиз буюрилмасин.\nПрепаратни оғриқсизлантирувчи восита сифатида 5 кундан ортиқ ва иситмани туширувчи восита сифатида 3 кундан ортиқ шифокор маслаҳатисиз қабул қилиш тавсия этилмайди.


Янги йил оқшомида “огнетушитель” портлатганларга ҳукм ўқилди\nКасалланганлар сони 553 397 231\nСоғайганлар сони 528 225 946\nВафот этганлар 6 359 350\nЖорий йилнинг 1 январь куни пойтахт Тошкентдаги “Самарқанд дарвоза” савдо мажмуаси олдида фуқаролар Янги йилни нишонлаш мақсадида қўлбола “огнетушитель” портлатганди. Оқибатда ҳолатни видеога олаётган 3 киши жароҳатланганди. Мазкур ҳодисага алоқадор бўлган 13 кишига айблов эълон қилиниб, қамоққа олинганди.\nЖиноят ишлари бўйича Шайхонтоҳур тумани судида ҳолат юзасидан 8 нафар шахсга нисбатан суд иши кўриб чиқилди. Бу ҳақда Олий суд Матбуот хизмати хабар бермоқда.\nСуриштирувлар натижасига кўра, ушбу 8 нафар шахс олдиндан тил бириктириб, пиротехника воситаларини қонунга хилоф тарзда тайёрлаш, сақлаш, ташиш ва ундан фойдаланиш жиноятини содир этган.\n“Тўртта бармоғим синганди. Битта бармоғимни олиб ташлашган. Энди кейинги операцияда пай билан нервларни улашади. 55 кун даволандим. Судланувчидан биттаси моддий ёрдам кўрсатди. Ҳеч кимдан даъвойим йўқ. Судга ҳавола қиламан”, дейди ҳодиса оқибатида жабрланганлардан бири.\nСуд ҳукмига кўра, 5 нафар судланувчига нисбатан 4 йил озодликдан маҳрум қилиш, 3 нафарига эса 4 йил муддатга озодликни чеклаш жазоси тайинланган.\nКиритилди: 17:50 16.05.2022. Ўқилди: 2548 марта. Фикрлар сони: 2 та.


Хоразмда “Ишбилармон аёл” кўрик-танловининг туман ва шаҳар босқичлари ғолиблари аниқланди | O'zLiDeP\nХоразмда “Ишбилармон аёл” кўрик-танловининг туман ва шаҳар босқичлари ғолиблари аниқланди\n“Ишбилармон аёл” кўрик-танловининг Қўшкўпир тумани ва Хива шаҳар босқичлари бўлиб ўтди.\nТанловда ишлаб чиқариш, хизмат кўрсатиш ва хўжалик юритишнинг бошқа соҳаларида юқори натижаларга эришган, фаолиятига инновацион ғояларни татбиқ этиб, импорт ўрнини босувчи экспортбоп маҳсулот ишлаб чиқаришни йўлга қўйган 50 нафардан ортиқ иштирокчи ўзаро беллашди.\nТанловнинг Хива туман босқичида Саломат Аллаберганова ғолиб бўлди. У ҳозирда қандолатчилик билан чекланибгина қолмай, “Ҳар бир оила-тадбиркор” Давлат дастури асосида банкдан 25 миллион сўм кредит олиб, ҳунармандчилик фаолиятини ҳам йўлга қўйиш ниятида.\nМазкур танловнинг Қўшкўпир туман босқичида эса Сайёра Тўраева ғолиб бўлди. Унинг кўп тармоқли “Хосиёнли Жасур” фермер хўжалигида чорвачилик билан бирга мева - сабзавот махсулотлари ҳам йўлга қўйилган.\n- Бундай нуфузли танловда ғолиб бўлиш катта шараф, - дейди Қўшкўпир туман босқичи ғолиби Сайёра Тўраева. – Рақобат жуда кучли бўлди. Чунки кўрик-танловда энг илғор ва салохиятли тадбиркор ва фермерлар иштирок этишди. Мамлакатимизда бундай ташаббускорлар кўп ва улар турли соҳаларда фаолият юритмоқда. Истиқбол учун белгиланган режаларимиз талайгина, жумладан, халқаро бозорга чиқишни мўлжаллаганмиз. Шу боис янада кўпроқ меҳнат қилиб, кўрсатилган ишончни оқлашга харакат қиламиз.\nТанлов якунида ғолиблар O‘zLiDeP вилоят, туман Кенгаши ҳамда ҳамкор ташкилотларнинг диплом ва қимматбаҳо совғалари билан тақдирланиб, танловнинг вилоят босқичига йўлланмани қўлга киритди.


Озода Нурсаидова ўзида ўтказилган операциядан кейин куйлашда муаммога дуч келаётганини билдириб ўтди\n20:14 / 09.06.2015\n1 июнь куни "Фахрли инсон" лойиҳасининг 3 йиллик байрами тадбири ўтказилди ва лейкоз билан оғриганларга қон топширган ҳамда моддий хайрия қилганларга қоидага кўра "Фахрли инсон" браслетлари топширилди.\nТадбирга кўплаб санъаткорлар ва спортчилар қаторида тадбирга ташриф буюрган Озода Нурсаидова куйламаслиги ва фақат моддий хайрия билан чекланиб, болажонларга табрик сўзи айтиб кетишини маълум қилди. У бунга сабаб яқиндагина бошидан ўтказган операция эканлигини айтди.\n“Бу каби гала-концертларда асосан фонограмма куйланиши тушунарли ҳолат, аммо ҳаттоки шуни ҳам қила олмайман очиғи. Сабаби барибир фонограмма устидан куйлаб юбораман. Берилиб кетаманда... Туркияда лапаратомия операциясидан ўтиб қайтдим. Анчадан бери қийнаётган профессионал касаллик (мураккаб қўшиқлар куйланаётганда босим қоринга тушади) бўлган қорин чуррасини операция қилдирдим. Бунда ошқозонимнинг ҳам ярмини кесишга тўғри келган. Бугунги кунда қатъий парҳез туфайли деярли оддий сув билан кун ўтказяпман. Жуда нимжон бўлиб қолганман. Операциядан деярли бир ой ўтиб, хизматга чиққанимда, фонограммада куйлаганимда ҳам, берилиб кетиб устидан куйлавердим ва 10 дақиқа ўтар-ўтмас тўйхонани ўзидаёқ ҳушимдан кетиб қолдим. Ўша ердан тўғри шифохонага олиб кетишди”, деб гапириб беради қўшиқчи.


АҚШ расмийси Тошкенга келмоқда\n20 октябр 2021, Тошкент вақти: 18:56\nАҚШ Dавлат котибининг Евроосиë масалалари бўйича ëрдамчиси Николас Бернс 12 июл куни Тошкентга сафар қилади.\nУзметроном мустақил интернет газетасининг ёзишича, Бернс Тошкентда Ўзбекистон ҳукумати расмийлари билан учрашиб, мамлакат қамоқхоналарида сақланаётган сиёсий маҳбусларни озод қилиш масаласини муҳокама қилиши мумкин.\nШунингдек, сайтга кўра, ушбу тахминлар АҚШда ўзбек расмийлари ва мухолифатчилар ўртасида бўлиб ўтган учрашув билан ўз тасдиғини топмоқда. Маълум бўлишича, Ўзбекистоннинг Вашингтондаги элчихонаси ходимлари 8 июл куни АҚШда истиқомат қиладиган Ўзбекистон мухолифати вакиллари билан сўзлашув олиб борган.\nЎзбекистон президенти Ислом Каримовнинг АҚШ расмийсини қабул қилиш-қилмаслиги ҳозирча аниқ эмас.


«Бу инсон ҳуқуқларини очиқдан-очиқ поймол қилиш». Ҳуқуқшунос «тонировка» ҳақида – Газета.uz\nАдвокат, автоблогер Камолиддин Баҳавадинов\nФото: «Маҳалла» телеканалидан кадр\n«Бу инсон ҳуқуқларини очиқдан-очиқ поймол қилиш». Ҳуқуқшунос «тонировка» ҳақида\nҲуқуқшунос Камолиддин Баҳавадинов «тонировка»га қўйилган талаб мантиқсизликдан бошқа нарса эмаслиги ва унга қўйилган нарх «космик» даражада қимматлигини танқид қилди. «Одам ёзда ўзини бироз қулай ҳис қилиши учун 6 ойлик ойлигини емай, ичмай бериши шахсан мен учун мантиқсизлик. Бу инсон ҳуқуқларини очиқдан-очиқ поймол қилиш», — деди у. Қолаверса, машина орқа ён ойнасига парда тақишга рухсат борлиги ва «тонировка» мумкин эмаслигини ҳеч ким тушунтириб бера олмаслигини айтди.\nLotinchada 13 май 2022, 17:26 Иқтисодиёт Жамият\nАдвокат ва автоблогер Камолиддин Баҳавадинов автомобиллар ойнасининг тусини ўзгартириш бизнес лойиҳага айланиб бораётганини танқид қилди. У бу мавзуга «Маҳалла» телеканалида эфирга узатилган «Минбар» ток-шоусида тўхталиб ўтди.\nУ машиналар ойнасини қорайтиришда фақат ягона ёндашув — рухсат бор ёки йўқлигига қараш лозимлиги, уни нархлаш инсон ҳуқуқларига зидлигини таъкидлади.\n«Савол жуда ҳам оддий „тонировка“ — мумкинми ёки мумкин эмасми? Жуда кўп давлатларда савол битта, мумкин ё мумкин эмасга ажратилади, пуллик ёки текин деган омил йўқ. Мумкин бўлса, меъёр белгиланган, сиз ўша меъёр даражасида исталганча қорайтиришингиз ва бемалол ҳаракатланишингиз мумкин. Мумкин бўлмаса — тақиқ тамом. Уни Али ҳам Вали ҳам қорайтиришга ҳаққи йўқ, ким бўлишидан қатъий назар. Ўзбекистон Конституциясида ҳам белгиланган — ҳар бир фуқаро қонун олдида тенг», — деди ҳуқуқшунос.\nУнинг сўзларига кўра, бугунги кунда «тонировка» учун «космик» нарх белгиланган.\n«Аввалига „тонировка“ учун белгиланган суммалар қиймати жуда баланд эди. Кейин бироз „раҳм“ қилишди ва орқа-ён ойналар нархини 4,5 бараваргача туширишди. Олд айланма „тонировка“ эса шахсан мен учун „космос“ нарх. Бугунги кундаги ўртача ойлик иш ҳақини ҳисоблаганда, бу „космик“ нарх. Битта одам ёзда ўзини бироз қулай ҳис қилиши учун 6 ойлик ойлигини емай, ичмай бериши шахсан мен учун мантиқсизлик. Бу инсон ҳуқуқларини очиқдан-очиқ поймол қилиш», — деди Камолиддин Баҳавадинов.\nУ шунингдек, Конституцияда аниқ қилиб инсон ҳуқуқлари ҳимоя қилиб қўйилгани ва қонун ҳужжатлари унга зид бўлиши мумкин эмаслигини таъкидлади.\n«Тақиқ — фақат эътирозни келтириб чиқаради. Тақиқда мантиқ бўлиши билан биргаликда уни асоси бўлиши керак. Мен ҳозир буни тақиқлайман — мана нима учун [деб сабаби келтирилиши лозим]. „Шунчаки тақиқладим“ — бу жавоб эмас», — деди автоблогер.\nБундан ташқари, бир мавсум «тонировка»дан фойдаланган инсон сифатида қулайликни ҳис қилганини айтиб ўтди.\n«Мумкин бўлмаса нега сотилаяпти, нега рухсат берилди? Мумкин бўлса нега пулли? Бугунги кунда нима учун [айланма „тонировка“ нархи] 12 млн 150 минг сўм? Бу кимнингдир севган рақамларими? Буни ҳикмати, замирида нима бор? Бу қайси мезон асосида белгиланди? Нега 384 млн ёки 1,8 млн ёки 500 минг сўм эмас?», — деди у.\nҲуқуқшунос ойналарни қорайтириш нархи айнан базавий ҳисоблаш миқдорига боғлаб қўйилганини ҳам танқид қилди.\n«Дейлик, гўштнинг таннархи бўлиши мумкин. Буқанинг ем-ҳашаги нархининг ошиши пештахтадаги гўшт нархининг ошишига олиб келиши мумкин. Лекин, тонировка учун берилган руҳсатноманинг қандай таннархи бор, нега у БҲМга боғлаб қўйилди? Нимага рухсатнома [нархи] йил сайин ошиши керак?», — деди Камолиддин Баҳавадинов.\nУнинг фикрича, рухсатнома берилдими — берилди, унинг таннархи бўлиши мумкин эмас.\nБундан ташқари, кўрсатув давомида автомактаб ўқитувчиси Орифжон Назаров «тонировка»нинг болалар руҳиятига таъсири ҳақида гапириб, «бола атрофни бор ранглари билан кўргани маъқулмикан?» — дея савол билан юзланди. Автоблогер мазкур саволга жавобан ҳозирда «тонировка"ларнинг ҳам турлари кўплигини, машина ичида ўтириб, ойна қорайтирилган ёки йўқлигини фарқлай олмай қолиш ҳам мумкминлигини таъкидлади.\nАвтоблогернинг фикрича, бошқа соҳаларда хориж давлатлари тажрибасидан фойдаланилса ҳам, «тонировка» масаласига келганда бунга эътибор қаратилмаяпти. «Солиқ ёки турли хил йиғимлар бўйича бошқа давлатларнинг амалиётини ўрганиб, уни жорий қилишга етган ақлимиз — нима учун инсон саломатлигига хизмат қиладиган факторларни ўзлаштиришга етмаяпти? Нега инкор қилаяпмиз?», — дея савол билан юзланди.\nМисол тариқасида келтиришича, Американинг Калифорния штатида машина ойналарини қорайтириш мажбурий тусга эга. Бунга сабаб қилиб, қуёш нурлари орқали инсон танасига тушадиган ултрабинафша ва инфрақизил нурлар терида доғлар (пигментларни) ҳосил қилади ва «саратон» касаллиги келиб чиқишига олиб келади.\n«Нима учундир инсон саломатлигига хизмат қилагидан, улар (америкаликлар) излаб топган сабабларни бизникилар кўра олмаяпти ёки очиқдан-очиқ инкон этаяпти. Адашаётган бўлишим мумкин, лекин мени назаримда ҳайдовчилар билан айрим қонун ташаббускорлари ўртасида кўринмас жанг кетаяпти. Бир томон қонуний ҳуқуқ ва манфаатларини ҳимоя қилса, иккинчи томон инкор этиш билан ўзини кўрсатаяпти», — деди Камолиддин Баҳавадинов.\nСайлов жараёнларида ваъдаларни бериб, ҳозирда қонун қабул қилувчи депутатлар ҳеч бўлмаганда яримта норматив-ҳуқуқий ҳужжатни «аҳолининг манфаатига хизмат қиладиган қилиб қабул қилиши керак, деган фикрда ҳуқуқшунос.\nУ шунингдек, қонунчиликдаги мантиқсизликларга тўхталиб, орқага ён ойнага парда мумкинлиги ва «тонировка» мумкин эмаслигини танқид қилди. «Кимдир аслида буни ҳикмати мана бунда деб, тушунтириб бера оладими? Ҳеч ким тушунтириб бера олмайди, лекин биз ўша қоидани илгари сураяпмиз», — деди у.\n«Ҳозир қора кўзойнакда ўтирсам ҳам ҳеч ким эътироз билдирмайди. Ваҳоланки, қора кўзойнак орқасида Колумбияда 20 йилдан бери қидирувда бўлган жиноятчи ўтирган бўлиши мумкин. Нега бунга бож жорий қилишмайди? Биў қаердан биламиз, кўзойнак орқасида ким ўтирганини, деган важ билан бож жорий қилишмаяпти-ку», — деди автоблогер.\nУ сўзи якунида кўчаларда биноларнинг ойналари ҳам қорайтирилгани, унинг ортида ҳам йил жиноятига тайёргарлик кўрилаётган бўлиши мумкин, балки ўша ойнага ҳам бож солармиз дея, кесатиб гапирди.\n13 май, 21:32\nХорошая статья. Хотелось бы получить логичную реакцию на нее.


Версия для печати > Жиззахлик 17 ёшли тадбиркор\nЖиззахлик 17 ёшли тадбиркор\n"Ақл ёшда эмас…" деган гапни кўп эшитганмиз. Шаҳноза билан танишиб, бу гап халқимиз орасида бежиз тарқалмаганига ишонч ҳосил қилдим.\nШаҳноза 2001 йилда Жиззахда таваллуд топди. Аввал шаҳардаги 8-умумтаълим мактабида таҳсил олди. Кейин Жиззах транспорт, алоқа касб-ҳунар коллежига ўқишга кирди. Айни пайтда шу коллежда кимё технологияси йўналишида билим олмоқда. У барча тенгдошлари қаторида коллеж ва Ёшлар иттифоқи, кейинчалик эса тадбиркор ва ишбилармонлар ҳаракати — Ўзбекистон Либерал демократик партияси сафига ўтганидан кейин партия ҳаётида фаол иштирок этди.\nАйниқса, партия томонидан уюштирилган тадбиркорликни ривожлантиришга қаратилган тадбирлар унинг дунёқараши шаклланишида муҳим аҳамият касб этди. Қолаверса, уларнинг оиласини тадбиркорлар оиласи дейиш мумкин. Дадаси ўо-либ ака "Тўрақул яйловлари" фермер хўжалигини бошқаради. Онаси Шоира опа эса "Real Ibrohimjon capital" масъулияти чекланган жамият раҳбари. Уйдаги оддий суҳбатлар ҳам, албатта бизнесга бориб тақалгани учун Шаҳноза ишбилармонлик, тадбиркорлик, бизнес деган сўзлар мазмунини эрта тушуниб етди. Тушунмаганларини бобоси Тўрақул бобо ва бувиси Карима аядан сўраб оларди. Фаҳрий педагог Карима ая набирасини қизиқтирган ҳар бир масалани эринмай, батафсил тушунтириб берарди.\n- Бу дейман, набирамиз катта бизнесчи бўладиганга ўхшайди, - дея кулимсирарди Тўрақул бобо. - Ўозирдан тадбиркорлик алифбосини ўрганишга бел боғлади.\n- Шахноза қизим ким бўлса ҳам аввал билим олади, шундайми?- набирасининг сочини силарди Карима ая.\n- Бўлмасам-чи, ўқимаган одам ҳеч қайси касбни эгаллай олмайди. Масалан, мен ўқимаган бўлганимда фермер хўжалиги очмаган ва уни бошқармаган бўлардим. Тадбиркор ҳар бир ишни уддалай оладиган, муаммоларга ечим тополадиган одам бўлиши керак.\nҲа, Тўрақул Давидов халқимиз мустақилликни қўлга киритган оғир йилларда фермерликҳаракати пойдеворига таъмал тошини қўйган инсонлардан ҳисобланади. У биринчилардан бўлиб фермер хўжалиги ташкил этиб, мамлакатимизнинг Қалла мустақиллигига эришишига муносиб ҳисса қўшган эди. Бугун у барча ишларни фарзандларига топшириб, ўзи кексалик гаштини сурмоқда. Балки, Тўрақул бобога нисбатан "кексалик гаштини сурмоқда" деган иборани ишлатиш унчалик тўғри келмас. Негаки, бобо ҳамон қариликка қўл бермай келмоқда. Маҳалла-кўй юмушлари, хонадондаги набиралар тарбияси Тўрақул бобо ва Карима аялар зиммасида. Улар том маънода хонадонга, оилага тинчлик-хотиржамлик, барака келтирувчи фаришталардир.\n2018 йил Шаҳнозанинг ҳаётида катта ўзгаришлар билан бошланди. У ота-онаси билан маслаҳатлашиб, тадбиркорлик субъекти очишга қарор қилди.\n- Мен қарши эмасман, фақат ҳам ўқиш, ҳам иш билан бўлиб чарчаб қолмасанг бўлди, -деди аяси.\n-Чарчамайди,қолаверса, бувиси билан мен борман. Ишлаб чарчамайдиган замон келди, давлатимиз томонидан тадбиркорларга қанча имкониятлар яратиб берилмоқда, -дея набирасини қўллади Тўрақул бобо.\nШу тариқа "Жаннатмакон Жиззахим" номли миллий ҳунармандчилик маркази ташкил этилди.\n- Марказимиз олдига миллий-амалий санъат анъаналарини қадрлаш ва тиклаш, ёшлар ўртасида тарғиб қилиш каби юмушлар устувор вазифалар қилиб қўйилган, - дейди Шаҳноза. - Биламан, бу соҳада кўп бойлик орттириб бўлмайди, тинимсиз изланиш, меҳнат талаб этилади. Лекин қийинчиликлардан чўчимадим. Марказга дастлаб олти нафарқўли гул ёшларни ишгақабул қилдим. Уларга ҳам мақсадимни тушунтирдим.\nЁш бўлишига қарамай олдига аниқ мақсад қўя олган тадбиркорга оила аъзолари, O'zLiDeP шаҳар, вилоят Кенгашлари кўмакдош бўлишди. Ҳисоб рақамига тушган маблаҚни фақат ходимларга маош тўлашга ва … ОчиҚини айтганда, Шаҳноза ҳам бобоси ва бувисига ўхшаб китобни севади. Шунинг учун ишлаб топган пулига асосан китоб сотиб ола бошлади.\n- Қизим, балки тикиш машиналари олганинг маъқулдир…, - дейишарди ота-онаси. - Китобқўйишга жой қолмади-ку.\n- Ҳали жой кўп бўлади, менинг бир режам бор, - дерди Шахноза сирли кулимсираб.\nКўп ўтмай унинг режаси аён бўлди. Тўрақул бобо ва Карима аялар меҳнат фаолиятлари даврида сотиб олган китоблар сони мингга яқин эди. Шаҳнозанинг хариди билан оилавий китоб фонди 3000 тага етди.\n- Бобо, марказимиз қошида кутубхона очсам дегандим. Шу хусусда сизнинг фикрингизни билмоқчи эдим, - маслаҳат солди Шахноза бобосига.\n- Барака топ, болам! Кўнглимдаги гапни айтдинг, инсоннинг эзгу ишлари минглаб одамларга фойдаси тегади, савоби кўп бўлади. Кутубхона - нурхона, деганлар. Бу нурданҳамшаҳарларимиз баҳраманд бўлади.\nБобосинингқўллаб-қувватлаши билан кутубхонага мўлжалланган хонани жавон билан жиҳозлади ва китобларни жойлаштириб чиқди. Бу ишларда дўстлари ҳам қарашиб юборишди.\n- Партиямизнинг фаол ёшларидан бўлган Шаҳноза Тўрақулованинг кутубхона ташкил этаётганини эшитиб хурсанд бўлдик, - дейди O'zLiDeP вилоят Кенгаши ходими ШоираҲасанова. - Биз ҳам кутубхонага китоблар совға қилдик.\nШаҳноза "Жаннатмакон Жиззахим" миллий марказида тайёрланган маҳсулотларнинг кўргазмаларини ташкил этиш, танлов ва кўрикларда иштирок этиш миллий қадриятлар тарғиботида муҳим аҳамият касб этади, деб ҳисоблайди. Шунинг учун тушган ҳар бир таклифни ўрганиб чиқиб, уларга ижобий ёндашишга ҳаракат қилади. Шу йилнинг ўзида O'zLi\nDeP шаҳар Кенгаши томонидан ташкил этилган "Ишбилармон аёл" Республика кўрик танловининг шаҳар босқичида "Замонавий аёл" йўналиши ғолибаси бўлди, "Ёш инновациячи" Республика кўрик танловининг вилоят босқичида фаол иштирок этиб махсус сертификатниқўлга киритди. "Ёшлар — келажак бунёдкори" шиори остида ташкил этилган вилоят кўргазмасида "Энг яхши ҳунарманд" йўналишида фахрли иккинчи ўринни эгаллади. Ёшлар куни муносабати билан ташкил этилган ҳунармандлар кўргазмасидаги муваффақияти учун фахрий ёрлиқ, "Мустақил юрт ҳунармандлари" мавзуидаги Республика анъанавий халқамалий санъати ва миллий ҳунармандчилик маҳсулотлари Х кўргазма-савдосида фаол иштирок этганлиги учун диплом билан тақдирланди.\nШаҳноза ҳамон тиниб-тинчимайди - доим ниманидир режалаштириб, тадбирлар ташкиллаштириб юради. Яқинда анча-мунча совғалар харид қилиб, кам таъминланган оилалар, ногирон ва беморлар ҳолидан хабар олди. Кўпнинг дуоси кўл, дейдилар. 17 ёшли тадбиркор қалбида, ўйида янги-янги ғоялар туғилаётганига сабаб ва унинг жисмига куч-қувват бағишлаб турган ҳам миннатдор одамларнинг дуосидир, балки.


Рўзанинг инсон саломатлигига тиббий фойдалари - zarnews.uz\nТиббий илмий изланишлар натижасида рўзанинг турли жисмоний ва руҳий касалликлардан ҳимоя қилиш, уларнинг олдини олишда фойдаси борлиги аниқланди. Жумладан:\n1. Рўза инсондаги касалликларга қарши қобилият (иммунитет)ни кучайтиради. Чунки рўза тутган одамда ушбу мақсадга хизмат қилувчи ҳужайралар ўн марта кўпайиши илмий равишда исботланган.\n2. Рўза тутган одамда семизликка қарши монелик пайдо бўлади. Чунки одатда семизлик ғизони ҳазм қилишдаги нуқсондан, атроф-муҳитдаги нафсоний ва ижтимоий таъсирлар орқали келиб чиқади.\nГоҳида руҳий изтироб ҳам ғизони нотўғри таъсир қилишга олиб бориши мумкин. Рўза тутган одам руҳий, ақлий истиқрорга эга бўлади. Чунки рўзадор одам имон муҳитида кўп ибодат, зикр, Қуръон тиловати қилиб вақт ўтказади. Турли аччиқланиш, асабийлашиш, уруш-жанжаллардан йироқ бўлади.\n3. Рўза буйракда тошлар йиғилишидан сақлайди. Чунки рўза тутган одамнинг қонида сода кўпайиб, калий тузлари тўпланишини чеклайди. Шунингдек, рўзадорнинг сийдик йўлларида тузларнинг тўпланиб қолишини йўқотадиган модда кўпайиши ҳам илмий равишда исбот қилинган.\n4. Рўза инсон жисмини унинг тўқималарида тўпланиб қоладиган турли зарарли моддалардан тозалашда ёрдам беради. Маълумки, озиқ-овқат, дори-дармон ва ҳаво орқали инсон жисмига кўплаб зарарли моддалар кириб, тўпланиб қолади. Ана ўша моддалар фақат рўза тутиш орқали чиқиб кетади.\n5. Рўза жинсий мойилликнинг кучини қирқади. Бу эса, айниқса, ёшлар учун жуда ҳам фойдали бўлиб, жисмни турли асабий ва жисмоний изтироблардан сақлайди. Бу ҳолат ҳам илмий тажрибалар орқали исбот қилинган.\nРўзанинг фойдали илмий исботи\nДунё бўйича мусулмонлар тутаётган рўза вақтининг фарқлари\nРамазон ойининг 15-кечаси осмондан овоз келадими?\nҚазо рўзаси ҳақида 7 саволга 7 жавоб


Муносабатга муносабат | TURONZAMIN-Jahongir Muhammadning nashri\nPosted on 12/23/2012 by TURONZAMIN\nҲар кунни ҳам қуёшли кун деб бўлмайди\nСАВОЛ׃ Гулнорани истаётганлар ҳақида деб номлаганингиз жавобни ўқиб менда бошқа бир савол туғилди. Қизини реклама қилишни ИАКнинг ўзи буюрмаганмикан?(Барот).\nЖАВОБ׃ Бу ҳақда олдин ёзгандим. Агар ИАК қизини ўз ўрнига қўйиш қарорига келганда уни дарҳол ҳукуматга катта бир мансабга тайинлаб, иш ўргатарди. Қизи отасига қулоқ солмай қўйганди. Бу эса ИАКнинг қарор олишини қийинлаштирган омилдир. Аммо у қаримоқда ва кундан кунга “ишдан чиқмоқда”. Бу дегани қизининг капризларига кўникмоқда. Буни мойиллик деб ўйлаган ёнидагилар “пахта қўйиш” учун қизини “кўтар-кўтар” қилаётган бўлишлари ҳам мумкин. Бу бир тахмин. Гулнора яна отасини мақтаб қолиши ҳам бежиз эмас.\nБошқа тахмин эса МХХ ИАКдан кейин Гулнорани олиб келишга қарор қилган бўлиши мумкин. МХХнинг “қўли” жуда узун ва “қўллари”ни ишга солиб юборган бўлиши эҳтимолдан холи эмас.\nБу ҳолда ҳам лекинлар бор. Рустам Азимов курашмаса ҳам Шавкат Мирзиёев ва унинг одамлари курашади. Зимдан бўлсада бир нималар қилишади. Швециядаги хурмача қилиқлару АҚШдаги қидирувлар ҳақида яна досъелар пайдо бўлади. Аммо бу Гулноранинг фойдасига ишлайди. Шунинг учун улар бошқа бир нарса ўйлаб топишлари мумкин. Чунки улар ҳам катта куч.\nБу орада АҚШ ва Россия факторлари ҳам муҳим рол ўйнайди. Россия ҳам, АҚШ ҳам Гулнорани истамайди. Бунинг жиддий сабаблари бор. Аммо улар буни очиққа уролмайдилар. Чунки у ҳолда Гулнора АҚШ ва Россияга қарши миллий рамзга айланиши мумкин, деб ўйлайдилар.\nХуллас, бугун унинг қуёши порлаган кун. Аммо ҳар кунни ҳам қуёшли кун деб бўлмайди. Айниқса, ҳозирги кунлар тобора қисқариб, тунлар узайиб кетган дунёда, хусусан ўзбек дунёсида.\nFiled under: 1.BOSH SAHIFA, Savol-Javob |\n« Таҳлил Ҳам ҳазил, ҳам чин »


Ҳуқуқшунос: GM’дан янги йил «совғаси» - Автомобильные новости UZ - Скачать музыку бесплатно новинки музыки 2016-2017\nҲуқуқшунос: GM’дан янги йил «совғаси»\nЮрист, соҳа эксперти Тимур Абдулазизов GM Uzbekistan компаниясининг “Янги йил совғаси”, яъни машиналар нархларини бир-йўла 30 фоизга оширишини ҳамда бу билан боғлиқ равишда юзага келган муаммоларни қонунчилик нуқтаи назаридан таҳлил қилиб чиқди. “Бирор-бир компания GM Uzbekistan компанияси 2015 йилнинг 10 декабрь куни уддалаганичалик Янги йил билан барчани лўнда, самимий ва меҳрибонлик билан табриклай олмаган бўлса керак, — деб киноя қилади эксперт. – Газета ва журналлар сарлавҳалари қандай турдаги табриклар ва тилакларга тўлган бўлса ҳам, ҳар қандай сўзлардан ўткир амаллар одамларни “ижобий” тўлқинларга буркади. Гап фақат нархнинг ошишида эмас, бу иш қай даражада палапартиш қилинганидадир”. Унинг таъкидлашича, айниқса машина хариди бўйича шартнома имзолаб, тўловнинг бир қисмини амалга ошириб бўлган истеъмолчилар бундай ҳаракатлардан кескин норози бўлишган. Негаки, шартномада автомобилнинг чакана нархлари ўзгарган тақдирда устама пул тўланиши ҳақидаги банд киритилган. “Балки бу у қадар фожиали бўлмас эди, агар дастлабки ва янги нархлар ўртасидаги фарқ қарийб 30 фоизни ташкил қилмаганида, бу эса бозор сектори томонидан прогнозланган 2015 йилдаги инфляция даражаси – 9.5 фоизга ҳамда инфляцион прогнозлар тепаси 6.5 фоизни ташкил қиладиган тасдиқланган давлат бюджетига мос келмайди”, — сўзида давом этди мутахассис. Унинг таъкидлашича, маҳаллийлаштириш даражаси 50 фоизни ташкил этгани боис импорт хом ашё ва бутловчи қисмларга кетадиган харажатлар ҳисобланиши лозим, аммо уларнинг нархи чет элда 2015 йилда 20.5 фоиздан 23.5 фоизга кўтарилиши “жуда шубҳали”. Машиналарнинг етказиб берилиш муддатлари ҳам эксперт томонидан, нархдаги ўсиш сингари, кўп саволларни келтириб чиқарди. Агарда етказиб бериш муддатлари бир-икки ойдан ўтмаса, мамлакат бўйлаб кўплаб харидорлар тушиб қолган мураккаб вазият кузатилмаган бўларди. Аммо айни пайтда энг талабчан моделлар (Spark, Nexia, Damas, Lacceti, Matiz) шартнома асосида ярим йил, бир йил ва ундан ортиқ муддатда етказиб берилади, бу эса харидорнинг инфляцион ва хом ашё чиқимларини ўташга амалда маҳкум қилиб қўяди. Диққатга сазовор томони, GM-Uzbekistan’нинг ишлаб чиқариш қуввати йилига 250 минг автомобиль етказиб беришга мўлжалланган. 2014 йилда 245.6 минг машина ишлаб чиқарилган. Жорий йилда ребрендинг ва Россия бозори кўрсаткичларининг тушиб кетиши муносабати билан ишлаб чиқариш 6.5 фоизга тушиб, 229 636 донани ташкил этди. Экспортга, ўтган йилдаги каби, 55.2 минг авто чиқарилди, ички бозорга эса 174 436 дона автомобиль киритилди. Ўзбекистон бўйича бор-йўғи 63та автосалон ишлайди. Автомашиналарнинг йиллик ишлаб чиқарилишини 63 автосалонга тенг бўлиб чиқса, ҳар бир муассасага ойига 230 дона (174 436 / 12 / 63 = 230.7), йилига эса 2 768 дона улов етказилади. Фақатгина Тошкент вилоятига йилига 922 машина (230.7×4=922.8), пойтахтга эса қарийб 3 минг дона машина келиб тушади (230.7×13=2999.1). Шу билан бирга, автосалонларга машиналар пропорционал тарзда етказиб берилмай, аҳоли сони инобатга олинган ҳолда тақсимланади. Аммо, ишлаб чиқариш ҳажмининг бу даражада катта бўлишига қарамай, улар пули олдиндан тўланган автомобилларнинг етказилиш муддати қисқаришига ижобий таъсир ўтказмайди. Бунинг сабаблари, экспертнинг фикрича, сунъий равишда камомад ҳосил қилишда ёхуд ишлаб чиқарувчида ишлаб чиқаришни бошлаш учун зарурий маблағнинг йўқлигида бўлиши мумкин. Умуман олганда, автомобилни чакана сотишда уни ишлаб чиқариш учун олдиндан ҳақ тўлаш билан боғлиқ муаммо келиб чиқмаслиги лозим, негаки бу чакана савдо тўғрисидаги қонунчиликка мувофиқ келмайди. Чакана савдо қоидаларининг IX бўлимига мувофиқ, автомобиль олди-сотдиси шартномаси чакана савдоси объекти ҳисобланади. Бунда товарни тўлов эвазига тайёрлаб бериш эмас, мавжуд товарни савдо объекти орқали реализация қилиш тушунилади. Акс ҳолда бу чакана савдо шартномаси эмас, етказиб бериш шартномаси деб топилади. Яъни, автомобилни харид қилиш унинг ишлаб чиқарилишини кутиш билан боғлиқ бўлмаслиги лозим, чакана савдо автомобилни савдо майдони ёки савдо залидан дарҳол ёки 7 кун ичида харидорга топширилишини кўзда тутади. “Биз телевизор қачон заводда терилар экан, деб кутмаймизку, аксинча, уни витринадан олиб кетамиз. Худди шундай тартиб автомобиллар учун ҳам Чакана савдо қоидаларининг IX бўлимида регламентация қилинган. Бу хулоса ЎзР Фуқаролик кодексининг 427-моддаси билан тасдиқланади, унда ёзилишича эса, “харидор чакана олди-сотди шартномаси тузилиши олдидан товар кўриб чиқиши, унинг иштирокида хусусиятлари текширувининг ёки товардан фойдаланиш намойишининг ўтказилишини талаб қилиш ҳуқуқига эга, агарда бу товарнинг хусусиятлари юзасидан истисно қилинмаган бўлса ва бу чакана савдода таъсис қилинган қоидаларга зид келмаса”, — хулоса қилади Абдулазизов. Аммо амалда стандрт шаклдаги “GM-Uzbekistan автомобилининг буюртма асосида олди-сотди қилиш шартномаси” ҳолатларига мос келмайди. Чакана савдо қоидаларининг 17-пунктига кўра, жорий буюртма жойлаштириш бўйича хизмат кўрсатишни назарда тутади, бу эса буюртма шартномасининг 85 фоизлик тўлов билан амалга оширилишини кўзда тутмайди, чунки чакана савдо буюртма қилинган товарнинг шартнома имзоланаётган пайтда сотувчида бўлишини кўзда тутади. Фойдаланувчиларнинг энг кескин норозиликларига сабаб бўлаётган асосий ҳолат шартномада чакана нархлар ўзгарган тақдирда устига тўлов қилиниши лозимлигини кўзда тутилишидир. Бу борада фойдаланувчилар билдираётган норозиликларга жавобан сотувчилар мазкур ҳолат шартномада кўзда тутилганини иддао қилади, гўёки харидорлар бу шартнома шартларига ўзлари рози бўлиб, уни имзолашган. Аммо, Абдулазизовнинг фикрича, бу иддаоларга қўшилиб бўлмайди, зеро “бир фактни рад қилиб бўлмайди – агарда харидорлар шартноманинг ҳатто битта вергулига қўшилмаса, биттагина сўзига шубҳа билан қарашга журъат этса, машина олди-сотдиси шартномасини улар ҳеч қачон ололмас эди”. Негаки автосалонлар, янги маҳаллий машиналарнинг ягона сотувчилари сифатида, харидорларнинг бундай “ғудраниши”ни шунчаки эшитмаганга олиши мумкин. Шунга қарамай, қонунчилик нуқтаи назаридан фойдаланувчиларнинг ҳуқуқларини бузувчи бундай асоратли шартномалар қонуний кучга эга бўлмайди. “Истеъмолчилар ҳуқуқларини ҳимоя қилиш тўғрисида”ги ЎзР қонунининг 21-моддаси шартларига кўра, “Истеъмолчилар ҳуқуқларини бузувчи ва қонунчиликка зид келувчи шартнома шартлари қонуний кучга эга бўлмайди. Агар уларнинг қўлланилиши натижасида истеъмолчиларга зарар етказилса, зарар тайёрловчи (ижрочи, сотувчи) томонидан қопланиши кўзда тутилади”. Шу боис сотувчиларнинг шартномада кўзда тутилган устама тўловларни қоплаши ҳақидаги бандга харидор амал қилиши лозимлиги ҳақидаги иддаолари, экспертнинг фикрича, ўта баҳсли масаладир. “Шуни қайд қилиш муҳимки, стандарт олди-сотди шартномаларидаги “чакана нархлар ўзгарган тақдирда устама тўловни амалга ошириш” шартининг мажбурийлиги масаласи шартнома ҳуқуқи талаблари ракурсида ҳам жиддий шубҳа уйғотади, — деб таъкидлайди Абдулазизов. – Маълумки, ЎзР Фуқаролик кодексининг 382-моддасига мувофиқ, шартнома шартларининг ўзгартирилиши томонларнинг келишуви асосидагина амалга оширилиши мумкин, агарда бошқачаси мазкур кодекс, бошқа қонунлар ёки шартномада кўзда тутилмаган бўлса. Шартномани қисман ёки тўлиқ бажаришдан бир томонлама бош тортилган тақдирда, агарда бундай бош тортиш қонун ёки томонларнинг келишувида кўзда тутилган бўлса, бундай шартнома бекор қилинган ёки ўзгартирилган деб ҳисобланади. Яъни, шартнома шартларида сотувчи бир томонлама тартибда, харидорнинг розилигисиз нархни ўзгартириб, унга бу борада хабарнома жўнатиш ҳуқуқига эга эканлиги тилга олиниши лозим, ва бу хабарнома шартнома шартларини ўзгартириш учун асос бўлиб хизмат қилади. Бошқача айтганда, битта томоннинг – сотувчининг нияти бошқа томон – харидорнинг фикридан мустақил эканлиги шартномада мустаҳкамлаб қўйилиши лозим. Лекин автомобиль учун шартномаларда қўлланиладиган шаклларда нархни бир томонлама ўзгартириш шартлари шунақа ифодаланганмикин? Унчалик эмас. Автомашиналар олди-сотдиси бўйича тузиладиган стандрт шартномалар шартларига қарасак, шу кўринадики, шартноманинг 2-моддасида нархнинг оширилиши ва харидор томонидан етишмаётган пул тўлаб берилиши кўзда тутилганига қарамай, шу шартноманинг 8-моддасида айтилишича, “Мазкур Шартномага киритиладиган барча ўзгартиш ва қўшимчалар улар ёзма тарзда расмийлаштирилган ва Томонларнинг ваколатли вакиллари томонидан имзоланган тақдирдагина кучга киради”. Бу дегани эса шартнома нархи бир томонлама ўзгартирилиши ва бунинг харидор томонидан мажбурий бажарилиши лозим дегани эмас, балки Ўзбекистон Республикаси Фуқаролик кодексининг 384-моддасига мувофиқ, автомобиль нархларининг оширилиши учун харидорнинг розилиги кераклигини, бу шартномага қўшимча келишув шаклида ёзма расмийлаштирилиши лозимилигини англатади”. “Якуний хулоса жуда оддий, — хулоса қилади мутахассис. – “Тузилган шартнома асосида нарх ошиши учун қўшимча пул тўлашни истамасангиз, шартнома суммасининг ўзгаргани ва унга қўшимча пул тўланиши ҳақидаги қўшимча келишувни имзоламанг”. Бу нарх борасидаги келишувнинг оригинал шартларини сақлаб қолиш учун жуда салмоқли аргумент бўлади, негаки нархлар қўшимча келишувсиз ўзгартилиши мумкин эмас”. Манба: Kun.uz


Рауф Парфини эслаб « Ўзбекистон Халқ Ҳаракати\nРауф Парфини эслаб\n01 October 2013 - 6:54\n1989- йили Ўзбекистонда хизмат кўрсатган артист, раҳматли Валижон Сайдалиев театрга келибоқ ҳовлиқиб шундай деб қолди:\n“Носир биласанми, кеча уйда “Ўзбекистон адабиёти ва санъати” газетасида чоп этилган Муҳаммад Солиҳни шеърларини ўқидим, лекин ҳеч нарсани тушинмадим ва “шу ҳам шеър бўлдими” деб газетани ирғитиб юбордим. Лекин шеър матнлари миямдан кетмади. Орадан ўн-ўнбеш дақиқа ўтгач, ўйлаб ўтириб бирдан шеърни мазмунини тушиниб қолдим. Шошилганимдан, газетани топа олмайман. Топиб Солиҳ шеърларини энди тушинган ҳолатда ўқий бошладим. Ажойиб! Ғалати йўлда ёзар экан. Яна шунақа йўлда ёзадиган Рауф Парфи ҳам бор экан. Шу инсонни шърларини ҳам топиб ўқи ука!”\nМен Рауф Парфи ҳақида эшитган эдиму, аммо ўзларини кўрмаган эдим.\nУ кишини шеърларини ўқиб нақадар буюк шоир эканликларига амин бўлдим. Энди менда у киши билан кўришиш иштиёқи пайдо бўлди.\n1990-йили сиёсий ҳаракатлар кучайиб бораётган пайтда мени xонaдонимга, ўша пайтдаги “Бирлик”ни вилоят кенгаши раиси, шоир Xайрулло Қосим, ёнларида сочига оқ оралаган киши билан кириб келдилар.\nЎтириб дуо қилгач Xайрулло ака:\n-Танишинг! Бу киши Рауф Парфи бўладилар,- деди.\nКулиб менга қараб турган инсон билан бошқатдан кўришдим.\nРауф ака машинасозлик заводи дирктори Абдувоҳид Паттаевни таклифига биноан келган эканлар. У ерда бугун бўладиган учирашувга мени ҳам таклиф қилгани келишган экан. Рауф ака кутилмаганда: “Мен ҳам сизни яҳши биламан, шеър ёзиб турасиз. М.Солиҳ шеърларингизни китоб қилиб чиқариб бераман, деса нега кўнмадингиз? Шеърларингиздан олволинг,” дедилар.\nҲозирда у киши ўтирган жойда мен ўтириб ижод қиламан.\nҲар куни Рауф акани эслайман.Ўтирган жойларига қараб қўяман. Шундай буюк инсон мени xонадонимда бўлганлигидан фаҳрланаман.\nМашинасозлик заводидаги учрашувда минг кишига мўлжалланган зал тўлди. Рауф ака билан Тошкентдан келган таниқли шоирлар бирма-бир чиқиб гўзал шеърларни ўқий бошладилар. Уларни шeърларини эшитиб, ўзимни ёзган нарсаларимни ўйлаб, мен асли шоир эмас, атиги ҳаваскор эканлигимга яна бир бор амин бўлдим.\nАйниқса, завод ишчилари Рауф акани ўринларидан туриб, кутиб олдилар. У киши шеърларини ўқиб бўлгач, кутилмаганда мени саҳнага таклиф қилиб: “Манa бу йигитни сизлар санъаткор ва сиёсатчи сифатида танийсизлар, Лекин у шеърлар ҳам ижод қилади. Буни “Турконаларданман” деган шеърини Тошкент педагогика иниститутида Толиб Ёқубов талабаларга ёдлатган”, деб юборсалар бўладими.\n“Мен ҳам бир миллатим ўғли, асл турконаларданман,\nЎтмишим, тарихим билмай ҳамон ҳайроналарданман”,\nдеб бошланувчи шеърим бор эди. Шуни ўқиб беришга ярадим ҳолос.\nШунча митинг ва намойишларда маърузалар қилиб, бу қадар ҳаяжонланмаган эдим. Рауф акани сири бор эди.\n2001-йилнинг 5-Окябрь куни бир чойxонада Ўзбекистон Инсон Ҳуқуқлари жамиятининг йиғилиши бўлди. Йиғлишга кетаётсам Рауф акани кўриб қолдим. Қўлларида йигирма донача китобга ўҳшаган нарсани халтага солиб олибдилар. Ёрдамлашдим.\n– Бу нима? – дедим.\n-Тирикчилик қилиш қийин бўлиб кетди Носирбой, одамларнинг эсадаликлар ёзиши учун мўлжаллаб мана шу нарсани ўзим тайёрлаяпман. Донаси минг сўмдан, – дедилар юзимга кулиб туриб қараб.\nXўнграб йиғлаб юбордим.\n– Сиздек буюк инсон шунақа қилиб тирикчилик қилиб юрса-я! Эй режимигаям!….- дедим овозим борича.\nМени қўлимга биттасини туқазиб, “Дўстим Носир Зокирга, буюк умидлар билан” деб дастxат қўйиб бердилар.\nЙиғилишда 50-60 нафар фаол қатнашди.\nРауф акамни тайёрлаган нарсалари ҳаммага етмади.\nБир куни М. Солиҳни йўқлаб ёзувчилар уюшмасига борсам Рауф акани кўрдим. Уюшма биносига кираверишда чап томондаги биринчи xонага мени таклиф қилдилар. Рауф акалар “Туркистон ҳаракати” деган ташкилот тузишибди. “Биз Маказий Осиё давлатлари айри-айри ҳолатда ҳеч нарсага эриша олмаймиз.Собиқ Туркистондаги кучларни бирлаштириш учун шу ташкилотни туздик.- дедилар.\nҲозирги кунда Маказий Осиё давлатларининг раҳбарлари орасида бирор- бир можаро чиқса Рауф акани эслайман. Агар у кишини орзулари амалга ошганда, бугун дунё сиёсатини белгилаб турган давлатлар ҳам ҳисоблашишга мажбур бўлувчи катта кучга айланган бўлар эдик.\nБир донишманд: “Буюкларнинг қадри улар ўлганидан кейин билинади” деган эди. Орадан йиллар ўтган сари Рауф Парфини қадри ошиб бораверади. Дориламон кунлар келса Руф ака ҳақида эсадаликлар, буюк асарлар дунё юзини кўришига ишонамиз. У кишини Оллоҳ раҳматига олган бўлсин. Бу дунёда тортган азобларини роҳатини чин дунёда кўрсинлар.Омин!\nЎзбекистон Инсон Ҳуқуқлари Жамиятининг Фарғона водийси бўйича


Колумбия авиакомпанияси йўловчиларни курсиларда манзилига етказишга қарор қилди\n15:26 / 28.06.2017\nКолумбиянинг VivaColombia авиакомпанияси лайнерларда тик ўриндиқлар, дея аталувчи янгиликни жорий қилмоқчи. Бунда салонга кўпроқ йўловчилар сиғади, деб ёзмоқда The Telegraph.\nЛоукостер бош директори Уильям Шонинг маълум қилишича, компания мутахассисларга ушбу масала билан шуғулланиш вазифасини берган. «Биз самолётда парвоз қилишни арзонлаштириш мумкин бўлган барча усуллардан жуда манфаатдормиз», - дея таъкидлаб ўтди топ-менежер.\nТик ўриндиқлар остидан курсилар кўтарилади. Аввал йўловчилар учун шундай жойларни яратиш ғояси қатор авиакомпаниялар ва ишлаб чиқарувчилардан чиққанди.\nХусусан, 2010 йилда Европанинг Ryanair лоукостери бош директори Майкл О'Лири бу ғояни илгари сурган. Тадбиркор самолётлардаги хавфсизлик камарларидан воз кечишни таклиф қилган, унинг иддао этишича, улар авиаҳалокат юз берса, йўловчи ҳаётини барибир сақлаб қола олмайди.\nБуюк Британия фуқаролик авиацияси бошқармаси унинг фикрига қўшилмади. Бошқармадан таъкидлашларича, “тик ўриндиқлар” жорий этилишидан олдин уларнинг хавфсизлигига юз фоиз ишонч ҳосил қилиш керак.\nИлк бора эса Airbus корпорацияси 2003 йилда бундай курсилар яратиш таклифи билан чиққан. Италиянинг Aviointeriors ишлаб чиқарувчиси 2010 йилда бу ғояни ҳаётга татбиқ этиб, SkyRider курсиларини тақдим этди.\nКомпаниядан билдиришларича, бундай маҳсулот салонда қўшимча 25 фоиз жойни бўшатиш имконини беради. Бироқ бугунги кунда дунёнинг биронта авиакомпаниясида шундай курсилардан фойдаланилмайди.\nИван Дуке Колумбия президентлиги учун сайловларда ғалаба қозонди\n07:54 / 18.06.2018\nБугун Колумбияда президент сайловларининг 2-босқичи бўлиб ўтади\n07:40 / 17.06.2018\n«Бурнини тиқиш керак эмас». Мадуро Колумбияни фитнада айблади\n08:45 / 16.06.2018


Тошкент пропискаси қанчага тушади? Пойтахтдаги «новостройкалар» нархи - Zamin.uz\nДеярли бир йилдан буён Тошкент шаҳри ва вилоятида бирламчи бозордан қийматидан қатъи назар (ҳатто 1 сўм бўлиши мумкин) уй-жой сотиб олган вилоятликларга прописка берилмоқда. Ўтган вақт давомида уй-жой бозорида талаб ҳам таклиф ҳам кескин ошди. Бугун «новостройка»дан хонадон сотиб оламан деганлар учун турли манфаатли таклифлар жуда кўпайган.\nМасалан, уйни тайёр ёки «коробка» ҳолида сотиб олиш мумкин. Бундан ташқари, тўловни нақд ёки пул ўтказиш орқали амалга ошириш, бирданига тўлаш, фоизсиз бўлиб-бўлиб (рассрочка) ёки кредит эвазига харид қилиш имкониятлари мавжуд. Ҳатто айрим қурилиш фирмалари томонидан мижозлар учун чегирмалар эълон қилинган.\n«UZ24» бирламчи уй-жой бозоридаги нарх-наволар бўйича қисқача таҳлилий материал тайёрлади.\nЯшнабод туманида энг арзон таклиф 3,6 – 4 млн сўм, Бектемир туманида энг арзон таклиф 1 кв.м учун 4 млн сўм, Сергели туманида 4 – 5,2 млн сўм, Учтепа туманида 3,9 – 6 млн сўм, Чилонзор туманида 4 – 5,5 млн сўмни ташкил этмоқда. «Замин» янгиликларини «Вконтакти»да кузатиб боринг\nДолзарб саволга аниқ жавоб: Тошкент шаҳридан уй харид қилса прописка бериладими?\n18-03-2020, 17:17, Жамият\nЎзбекистон фуқароси қачон Тошкентдан уй сотиб олиши мумкин бўлади?\n8-02-2020, 08:28, Жамият\nЯнги қурилган уйда кўчмас мулк исталган суммада сотиб олинганда пойтахт пропискаси берилади\n25-10-2018, 12:23, Жамият\n13-02-2018, 18:20, Жамият\n31-08-2017, 00:35, Жамият\n26-07-2017, 11:43, Жамият


Халқ қабулхонасида ўтказилган сайёр қабулда вилоят судларига 21 та мурожаат келиб тушди - zarnews.uz\nДавлатимиз раҳбарининг ташаббусига асосан бугун бошқарувнинг барча бўғинлари раҳбарлари халқ билан бевосита мулоқот қилиш, уларни сайёр тартибда қабул қилиб, муаммоларини ўрганишга алоҳида эътибор қаратмоқда.\nБу борада Самарқанд вилояти судлари раислари ҳам фаоллик кўрсатиб келяпти. Хусусан, белгиланган режа асосида Самарқанд шаҳар Халқ қабулхонасида фуқаролар билан учрашув, давра суҳбати ва сайёр қабуллар ташкил қилиб келинмоқда. Сайёр қабул давомида жисмоний ва юридик шахслар томонидан кўтарилган муаммолар ечимини топишда тегишли ҳуқуқий тушунтиришлар берилиб, амалий ёрдам кўрсатиляпти.\nБугун ўтказилган сайёр қабул жараёнида 21 та мурожаат рўйхатга олинди. Жумладан, жиноят ишлари бўйича 1 та мурожаатга зарур ҳуқуқий тушунтириш берилди. Маъмурий ишлар бўйича бўлган 16 та мурожаатнинг 13 таси ижобий ҳал қилинди.\nҚабул давомида фуқаролик ишлари бўйича 4 та мурожаат қайд қилинган.\nБундан ташқари, вилоят судлари томонидан ташкил этилган сайёр судларда 14 нафар шахслар жазони ўташдан муддатидан олдин озод қилинди. Маъмурий ишлар юзасидан 13 нафар шахсга нисбатан ишлар тугатилди.\nжиноят ишлари бўйича Самарқанд вилояти суди бош мутахассиси.\nТеглар: Халқ қабулхонаси судьялар


Шайх Саъдий ҳикматларидан\nЧоп этилган: 04.04.2016\n• Мен Аллоҳдан қўрқаман, аммо ундан ҳам кўпроқ худодан қўрқмагандан қўрқаман.\n• Ўз нафсига қул бўлган одам Яратганга камдан-кам сажда қилади.\n• Ошқозон оч бўлса тана руҳга айланади, аксинча бўлса руҳ танага айланади.\n• Сабрли бўл, барча…\nАллоҳни танишни ўргатган чўпон\nАбдуллоҳ ибн Муборак бир куни йўлда кетаётиб, бир қанча қўйи бор бир чўпон болага кўзи тушди. Унга раҳми келди ва «бечора, ёшлиги чўпонликда ўтса, катта бўлганда Аллоҳ таолонинг тоат-ибодати ва маърифатига қандай эришади» деб ўйлади. Сўнг…\nҲазрати Умарнинг Нил дарёсига мактуби\nЧоп этилган: 01.04.2016\nИмом Суютийнинг «ал-Хулафо» китобида қуйидагилар келган: «Миср фатҳининг биринчи йилида у ернинг аҳли Амр ибн Оснинг (Миср волийси) ҳузурига келиб:\n– «Нилнинг узоқ замонлардан бери бўлиб келаётган одати бор. Ўша бўлса, оқади, бўлмаса…\nҚадри қултум сувга тенг эмас...\nБир йили Шақиқ Балхий* ҳажга бориш нияти ила йўлга тушди. Бағдодга келганида, халифа Ҳорун ар-Рашид бу зотнинг келганини эшитиб, ҳузурига чақирди. Шақиқ Балхий халифанинг ҳузурига келди. Халифа сўради:\n— Зоҳид зот Шақиқ Балхий сизмисиз ?\nЭнг яхши гувоҳ\nЧоп этилган: 31.03.2016\nСуюкли пайғамбаримиз (соллалоҳу алайҳи васаллам) қуйидаги ҳикоятни ривоят қилиб берган эдилар:\n“Бани Исроил қабиласидаги бир савдогар ўз қабиладошидан 1000 олтин динор қарз сўраб борибди.\n— Мен пул бериб туришга розиман, бироқ тамойилга…\nЁшгина гўзал аёл чақалоқ олдида қариб қолгандай кўринарди.\nЧақалоқнинг жингалак сариқ сочлари, катта мовий кўзлари, бироз бўртиб чиққан бурни, қип-қизил лаблари ўзига ярашиб турарди. Аёл унинг майин ипакдай юмшоқ юзларидан ўпиб, жаннат…\nЧоп этилган: 28.03.2016\nИмоми Аъзам (раҳматуллоҳи алайҳ)нинг дўстлари, ўша даврнинг ҳадис ва қироат олимларидан бўлган Сулаймон Аъмаш бир кеча уйида хотини билан жанжаллашиб, уни қаттиқ ранжитиб қўйди. Лекин жанжалдан сўнг яна хотини билан суҳбатлашишни истади.…\nАгар Аллоҳга бошқа эҳтиёжингиз бўлмаса...\nЧоп этилган: 27.03.2016\nМаҳмуд Ғазнавий Исломни ёйиш учун Ҳиндистонга 18 марта сафар қилган. Шу сафарларнинг бирида қўшин шиддатли қаршиликка дуч келди. Бу оғир ҳолдан қутулиш учун султон Аллоҳга шундай ниёз этди: "Эй роббим, сен ёрдам берувчисан, бизларга ёрдам…\nЧоп этилган: 26.03.2016\nСевикли пайғамбаримиз (соллаллоҳу алайҳи васаллам) вафотларидан сўнг Билол (розияллоҳу анҳу) Абу Бакр (розияллоҳу анҳу)нинг олдиларига бориб шундай дедилар:\n— Эй Расулуллоҳнинг халифаси, мен Расулуллоҳ соллаллоҳу алайҳи васаллам шундай…\nАзроилдан қочган одам\nҲазрати Сулаймон алайҳиссалом ҳукм сурган даврда бир одам қоча-қоча саройга келиб, пайғамбарнинг ҳузурларига келди. Ранги ўчиб, қўрқувдан дир-дир титраган ҳолда Сулаймон алайҳиссаломдан ўзига ёрдам этишни истади.\n10-саҳифа. Жами 36 саҳифа\nАйбсиз дўст қидирган киши яккаланиб қолади. Арзимас айби учун хафа бўлаверадиган кишининг дўстлари душманга айланаверади. Дўстининг ўзидан ўзиб кетаётганини кўра олмаган киши ғам остида юраверади.


Янги марказ биноларида қурилиш қизғин » Sangzor.uz - Жиззах янгиликлар портали\nSangzor.uz - биз сизга яқинмиз! » Жамият » Янги марказ биноларида қурилиш қизғин\nҚисқа вақт оралиғида Давлат хизматлари марказлари томонидан аҳолига кўрсатилаётган хизматлари сони 120 га етди, хизматдан фойдаланиш учун мурожаат қилаётган фуқаролар сони эса 50 баробарга ошди. Бунда, кўрсатиладиган давлат хизматлари кўрсаткичи қўшимча давлат хизматлари жорий этилиши муносабати билан яна икки баробар ортиши кутилмоқда.\nАйни кунда Тошкент вилоятида 22 та туман ва шаҳар Давлат хизматлари марказлари фаолият юритиб келмоқда. Албатта, марказлар орқали тезкор, қулай ва сифатли давлат хизматлари кўрсатиш, марказ биноларининг замонавий, инновацион ғоялар асосида энг сўнгги техника жиҳозлари билан таъминланганлиги ҳамда барча қулайликларга эга бўлишига боғлиқ.\nЎзбекистон Республикаси Президентининг 2018 йил 8 майдаги “Ўзбекистон Республикаси Президентининг туман (шаҳар)лардаги Халқ қабулхоналари ҳузуридаги Давлат хизматлари марказлари биноларининг давлат-хусусий шериклик шартлари асосида қурилишини ташкил этиш тўғрисида”ги қарорига асосан, жойларда Халқ қабулхоналари ҳузурида Давлат хизматлари марказлари биноларини давлат-хусусий шериклик шартлари асосида қуриш белгилаб қўйилган.\nБугунги кунгача вилоятда 4 та марказ биносида қурилиш-таъмирлаш ишлари олиб борилиб, фойдаланишга топширилди. Йил якунигача ташриф буюрувчиларга қулайлик яратиш мақсадида яна 10 га яқин марказ биноси аҳоли ихтиёрига топширилади. Ҳозирда янги биноларни қуришда туман ва шаҳарлардаги маҳаллий тадбиркор-инвесторлар билан ўзаро келишувга эришилиб, қурилиш ишлари қизғин олиб борилмоқда.\nКуни кеча Давлат хизматлари агентлиги Тошкент вилояти бошқармаси бошлиғи ўринбосари Ш. Ражабов ва бошқарма мутахассислари Оққўрғон, Бўка ва Бекобод шаҳарларида бўлиб, қурилиш ишлари юзасидан пудратчи ташкилот ва мутассадилар билан суҳбатлашди. Қурилиш-таъмирлаш жараёнлари билан яқиндан танишди. Марказ биноларида қурилиш, таъмирлаш ва ободонлаштириш ишларини сифатли, ўз вақтида якунлаб, фойдаланишга топшириш юзасидан тегишли чора-тадбирлар ишлаб чиқилди. Мавжуд камчиликларни бартараф этиш бўйича тегишли вазифалар белгилаб олинди.


Саудия Арабистонида 27 майгача ҳаракатланишга тўлиқ тақиқ қўйилди\nСаудия Арабистонида коронавирус тарқалишининг олдини олиш мақсадида Рамазон ҳайити арафасида 22 майдан ҳаракатланишга тўлиқ тақиқ киритилди. Бу ҳақда Саудия Арабистони ички ишлар вазирлиги вакили Талол аш-Шалхуб матбуот анжуманида маълум қилди.\nТаъкидланишича, тақиқлов подшоҳликнинг барча шаҳарлари ва туманларида 22 май соат 17:00дан кучга кириб, 27 майгача 24:00 гача амал қилади.\nСаудия Арабистонида коронавирусга чалинганлар сони кескин кўпаймоқда ва 22 май куни мамлакатда бир кун ичида коронавирусга чалинганлар сони 2642 нафарни ташкил қилиб, бу борада рекорд кўрсаткич қайд қилинди.\nПандемия бошлангандан бери подшоҳликда 67,7 мингдан кўпроқ одам коронавирусга чалинган, ундан вафот этганлар сони 364 нафарни ташкил қилмоқда. Соғайиб кетганлар 39 мингдан кўпроқ..\nКиритилди: 07:40 23.05.2020. Ўқилди: 929 марта. Фикрлар сони: 0 та.


2-сонли талабалар турар жойи\nҚарашли 2-сонли талабалар турар жойи ҳақида маълумот\nТошкент молия институтига қарашли 2-сонли талабалар турар жойи Олмазор тумани, Чимбой кўчаси, 2-проездда жойлашган 4-қаватли, 175 ўринга мўлжалланган, ҳар қаватда 2 ва 3 киши яшаши мумкин бўлган хоналари бор. Ҳар бир қаватда дам олиш хоналари, овқатланиш хоналари, кир ювиш хоналари, ювиниш хоналари замон талаблари даражасида жиҳозланган. Талабаларни соғлом ва бақувват бўлишлари ва шуғулланишлари учун спорт зал турли хил спорт анжомлари билан жиҳозланган. Талабаларни соғлиғи учун тиббиёт хонаси фаолияти йўлга қуйилган. Талаба-ёшлар юртимизда ва жаҳонда бўлаётган воқеа ҳамда ҳодисалардан ҳабордор бўлишлари учун 11 турдаги газета ва журналларни охирги сонлари билан таъминланган. Талабалар турар жойида кутубхона фаолият юритади. Кечаю-кундуз профессор-ўқитувчилар ва ишчи-ходимлар томонидан навбатчилик йўлга қуйилган.\n2-сонли талабалар турар жойидан фотолавҳалар


Таътилни узайтириш, бошқа муддатга кўчириш ва қисмларга бўлиш | BUXGALTER.UZ\nТаътилни узайтириш, бошқа муддатга кўчириш ва қисмларга бўлиш\nТаътилни узайтириш ва бошқа муддатга кўчириш\nХодимда таътилдан фойдаланишга тўсқинлик қилувчи сабаблар таътил бошлангунга қадар келиб чиққан бўлса, ходимнинг аризасига кўра уни бошқа муддатга кўчиринг . У билан таътилдан фойдаланишнинг янги муддатини келишиб, буйруқни расмийлаштиринг.\nБундай сабаблар таътил даврида келиб чиққан ҳолларда буйруқ билан уни тегишли кунлар сонига узайтиринг. Ёки ходим билан келишувга биноан унинг аризаси асосида фойдаланилмай қолган қисмини бошқа муддатга кўчиринг.\nҚуйидаги ҳолларда таътилни бошқа муддатга кўчиринг ёки узайтиринг:\nкасал бўлганда ёки ҳомиладорлик ва туғиш таътилига чиққанда;\nдавлат ёки жамоат вазифаларини бажараётганда, бунда ходимни асосий ишидан озод этиш зарур .\nШунингдек ходим таътилнинг бошланиш вақти тўғрисида ўз вақтида (камида 15 кун олдин) хабардор қилинмаган ёки унга таътил бошлангунга қадар таътил вақти учун ҳақ тўланмаган бўлса, уни бошқа вақтга кўчиринг .\nТашкилот молиявий сабабларга кўра ходимга таътил бошлангунга қадар таътил вақти учун ҳақ тўлай олмайди. Ходим пул олмасдан таътилга чиқишни хоҳламаяпти. Буйруқ расмийлаштирилган бўлса, у таътил олишдан бош торта оладими?\n– Йўқ. Бироқ у таътилни бошқа муддатга кўчиришни талаб қилишга ҳақли. Ходим тегишли ариза берган бўлса, иш берувчи таътилни ходим билан келишилган даврга кўчиришга мажбур .\nТаътил ходимнинг касаллиги ёки ҳомиладорлиги сабабли бошқа муддатга кўчирилганда ёки узайтирилганда ундан вақтинча меҳнатга лаёқатсизлик варақасини талаб қилинг . Таътилни касаллик варақаси бўйича касал бўлган кунлар сонига қараб узайтиринг ёки кўчиринг.\nХодим 2018 йил 8 октябрда 15 иш кунига таътилга чиқди. 16 октябрда касал бўлиб қолиб, тиббиёт муассасасига мурожаат қилди, у ерда унга 5 кунга касаллик варақасини расмийлаштирдилар. Соғайиб кетгач, ходим иш берувчига ариза билан мурожаат қилиб, унда таътилни узайтиришни сўради ва вақтинча меҳнатга лаёқатсизлик варақасини тақдим этди. Буйруқ билан ходимнинг таътили 5 календарь кунга узайтирилди. 25 октябрь ўрнига 30 октябрда ишга чиқадиган бўлди.\nХодим кейинчалик ишдан бўшатган ҳолда таътил беришларини сўраб ариза ёзган бўлса, таътилни бошқа муддатга кўчириш/узайтириш қоидалари қўлланиладими ?\n– Таътилдан фойдаланишга тўсқинлик қилувчи сабаблар таътил бошлангунга қадар келиб чиққан ҳолда фақат таътилни бошқа муддатга кўчириш қоидалари қўлланилади. Таътилни узайтиришга йўл қўйилмайди, сабаби ходим ишдан бўшатилганидан кейин ушбу ҳолат юз берган деб ҳисобланади.\nХодим кейинчалик меҳнат шартномасини бекор қилган ҳолда таътил беришларини сўраб ариза ёзди. Буйруқ чиқарилди, ходимдан тилхат олган ҳолда у билан таништирилди. Таътил бошланишига бир неча кун қолганда ходим касал бўлиб қолиб, ишга чиқмади. Бу ҳолда нима қилиш зарур? Таътилни касаллик даврига узайтириш ёки кўчириш керакми? Ходимни қайси кундан ишдан бўшатиш мумкин?\n– Вақтинча меҳнатга лаёқатсизлик варақаси илова қилинган...


Номли Давлат стипендиялари кимларга берилади? Улар ҳақида батафсил - xabar.uz\nНомли Давлат стипендиялари кимларга берилади? Улар...\nНомли Давлат стипендиялари кимларга берилади? Улар ҳақида батафсил\n05.05.2021 09:50 0 1458\nВазирлар Маҳкамасининг «Ўзбекистон иқтидорли ёшларини тақдирлаш ва моддий рағбатлантириш тўғрисида»ги қарорига кўра ҳар йили мамлакатимизда қобилиятли ёшларни рағбатлантириш, уларни фаол яратувчилик фаолиятига кенг жалб этиш, иқтидорли ўқувчилар, талабалар ва магистрантларни қўллаб-қувватлаш, ҳамда муносиб тақдирлашга алоҳида эътибор бериб келинмоқда.\n«Ўзбекистон иқтидорли ёшларини тақдирлаш ва моддий рағбатлантириш тўғрисида» Вазирлар Маҳкамасининг 226-сон (13.10.2008) Қарорига биноан, Ўзбекистон Республикаси давлат олий таълим муассасаларининг бакалавриат бўйича ўқиётган талабаларига қуйида номдаги Давлат стипендиялари жорий этилган. Булар:\n- Беруний номидаги давлат стипендияси;\n- Ибн Сино номидаги давлат стипендияси;\n- Навоий номидаги давлат стипендияси;\n- Улуғбек номидаги давлат стипендияси;\n- Имом ал-Бухорий номидаги давлат стипендияси;\n- Ислом Каримов номидаги давлат стипендияси.\n- аъло ўқиш ва илмий (ижодий) ишларда иштирок этиш;\n- тилларни — давлат тилини ва битта хорижий (Мустақил Давлатлар Ҳамдўстлиги мамлакатлари давлат тилларидан ташқари) тилни билиш, бакалавриатдаги таълим йўналиши хорижий тил ҳисобланган алоҳида ҳолларда қўшимча равишда яна битта хорижий тилни билиш; Ўзбекистон Республикаси фуқароси бўлмаган шахслар учун эса ўқиш олиб бориладиган тилни қўшимча равишда билиш талаб қилинади;\n- синов дафтарчасидан кўчирма;\n- деканат, кафедранинг тавсияномаси;\n- илмий (ижодий) иш раҳбарининг фикр-мулоҳазаси;\n- илмий (ижодий) ишлар нусхаси\n- илмий (ижодий) ютуқлар нусхаси (диплом, сертификат, ташаккурнома ва ҳ.к)\n- тиллар кафедрасининг суҳбат натижалари ҳақидаги маълумотномаси.\nТалаба ОТМда иқтидорли талабалар билан ишлаш бўлимига ҳужжатларни топширади. Барча ҳужжатлар жилдга тикилган ёки папкага жойланган ҳолда тақдим этилади. Муқовада давлат стипендиясининг номи, талабгорнинг фамилияси, исми ва отасининг исми, факултети, курси, гуруҳи кўрсатилади. Талаба таҳсил олаётган олийгоҳ ўзининг талабларидан келиб чиққан ҳолда қўшимча ҳужжатлар талаб қилиши мумкин. ОТМ маъмурияти илмий кенгаш қарори асосида стипендия тайинлаш ҳақида Олий ва ўрта махсус таълим вазирлигига тавсиянома жўнатади.\nЎзбекистон Республикаси Олий ва ўрта махсус таълим вазирлиги стипендиялар тайинлаш ҳақидаги тавсияномаларни йилига бир марта кўриб чиқади. Кўриб чиқиш муддати — 10-25 сентябрь.\nНавоий давлат стипендияси совриндори\nТаълим 14/06, 11:55\n«Ёшлар онлайн фан олимпиадаси» ғолиблари тақдирланди\nТаълим 09/04, 18:15\n350 ўринга мўлжалланган очиқ стипендия танлови эълон қилинди\nТаълим 09/04, 12:59\nПрезидент стипендияси ғолибларига гувоҳномалар топширилди\nТаълим 01/04, 12:45\nТалабалар учун 36 млн сўмлик янги стипендия эълон қилинди


Ушбу бўлимда биз сизларга турли маълумотларни аниқлик билан ҳисоблашни осонлаштириши керак бўлган excel калькуляторларини тақдим қиламиз. Масалан, кредитни ҳисоблаш калкулятори кредит муддати ва қийматини аниқлик билан ҳисоблайди.\nБизнес олиб бориш учун фойдали маълумотлар: Ўзбекистон банклари\n“Капитални қандай жалб қилиш мумкин” бўлимида Ўзбекистон банкларидаги кредит ставкаларига эътибор қаратамиз. Ушбу бўлимда кредитларни молиялаш ставкалари, ҳорижий банклар кредит линияларининг кредитлаш шартлари, кредит бериш муддатлари ва бошқа кўплаб маълумотларни эътиборингизга ҳавола қиламиз.\nБизне-режа шаблнлари бўлими ушбу хужжатни мустақил равишда ёзишни истаганларга қўл келади. Бу ерда биз турли бизнес-режа шаблонлари, шунингдек, унинг таркибини ҳалқаро стандартларга мос ҳолда батафсил келтирамиз. Агар сиз бизнес-режангизни мустақил равишда қўлда ёзмоқчи бўлсангиз, ушбу бўлим сиз учун.\nБизнесингиз учун фойдали бўлган ресурсларга кўрсатмалар..\nУшбу бўлимда биз сизга Ўзбекистон Республикасининг иқтисодий кўрсаткичларини тақдим қиламиз.\nЎзбекистон Республикасининг умумий статистикаси.\n«Ва биз нима қиламиз? Нима қилиш мумкин бўлса ҳамма нарсани. Ҳеч бўлмаса бирор нима. Шунчаки...»


Бугун чечен жангчиларининг лидерларидан бири Аҳмад Закаев Дания ҳукуматига ўзини Россияга экстрадиция қилмагани учун миннатдорчилик билдирди.\n20 октябр 2020, Тошкент вақти: 14:43\nУ Данияда бир ойдан ортиқ ҳибсда ушлаб турилганидан кейин, кеча озод этилди.\nРоссия Аҳмад Закаевни 1996 ва 1999 йиллар орасида террористик фаолиятлар билан шуғулланганликда айбламоқда. Аммо Дания расмийларига кўра, Закаевни Россияга экстрадиция қилиш учун далиллар етарли бўлмагани сабабли, у озод қилинган.\nРоссия Закаев сиëсий сабабларга кўра озод этилганини даъво қилиб, Дания ҳукуматини ўзининг халқаро терроризмга қарши курашдаги мажбуриятларига амал қилмаëтганликда айблади.


Ўзбекистонлик икки фуқаро Россияда уч йилга қамалди\nЎзбекистонлик икки фуқаро Россияда уч йилга...\n03.09.2019 18:58 0 1883\nРоссиянинг Астрахань вилояти Красноярск туман суди ўзбекистонлик икки фуқарони уч йилга озодликдан маҳрум этди. Бу ҳақда «Regnum» вилоят прокуратураси матбуот хизматига асосланиб хабар берди.\nАйбланувчилар чегарачилар томонидан қўлга олинган.\nХабарга кўра, апрель ойида икки нафар ўзбекистонлик чегара орқали 200 тадан ортиқ сайғоқ шохини олиб ўтган. Сайғоқлар Қизил китобга киритилган ноёб жонивор ҳисобланади ва Россия Федерациясида ҳам халқаро шартномалар асосида муҳофаза қилинади.\nСуд ҳукмига кўра, улар уч йил ва икки ойга озодликдан маҳрум этилди, жазо умумий тартибли колонияда ўталади.\nсуд қамоқ сайғоқ Ўзбекистонлик фуқаро\nҲуқуқ Кеча, 19:29